text:
Setanarrøða: Arkitekturdagar 2016
Eg fari fyrst av øllum at takka Arkitektafelagnum fyri at hava boðið mær at koma og seta árliga arkitekturdagarnar 2016. Aftur í ár seta tit sjóneykuna á áhugaverd og viðkomandi evni – nevniliga arkitekturpolitikk og landsplanlegging.
Hetta eru evni, sum ikki altíð eiga nóg nógva rúmd í almenna rúminum, men kortini eru týðandi at fyrihalda seg til, tá ið vit byggja og menna okkara tjóð. Røðin av fyrilestrarhaldarum – bæði úr Føroyum og Danmark – er imponerandi. So tøkk skulu tit hava fyri tað.
Tá ið tað kemur til landsplanlegging, so hevur siðvenjan í Føroyum verið, at hetta hava kommunurnar í roynd og veru staðið fyri. Sjálvandi undir ábyrgd og uttan at ganga náttúru og mentanararvi ov nær, men sum útgangsstøði hevur tað verið kommunurnar uppgáva at planleggja. Tað merkir so eisini, at vit hava ikki eina yvirskipaða ætlan fyri Føroyar á hesum økinum.
Eg gleði meg tí at fáa hugskot og íblástur til hugsjónir, og hvussu vit kunnu hugsað planleggin í Føroyum – yvirskipað sæð. Tí tað er neyðugt.
Eg fari í hesari setanarrøðu at tosa eitt sindur breitt um arkitektur við fokus á eina verkætlan, har eg meti, at dygdirnar hjá tykkum arkitektum ganga so frálíkt hond í hond við ynskini hjá okkum, sum stíla fyri og byggiharra.
Tí arkitekturur er – umframt nógv annað – ein hybrid millum handverk og list, millum tanka og handling, millum praktikk og akademi, ja millum dreymar og veruleika, og ikki minst millum ideal og pening.
Bjarke Ingels, sum vit føroyingar kenna frá stórslignu og slóðbrótandi Glasum, sigur í danskari samrøðubók fyri nøkrum árum síðani, at í byggitilgongdini tapir arkitektururin helst nógvar dystir, men vónandi vinnur hann kríggið.
Í hesum liggur júst tað, at mangan man tilgongdin kennast hugstoytt fyri tann, sum upprunaliga festi dreymarnar á blað, tí vit í politisku skipanini, byggiharri ella ráðgevar, broyta karmarnar fyri verkætlanini. Men, segði Ingels, vit mugu varðveita og sláa manngarð um ta grundleggjandi trúgv, at ein fortreyt fyri betri trivnað og framburð er at betra teir fysisku karmarnar.
Hesin grundtanki – at ein betran av fysisku karmunum er fortreyt fyri trivnað – er eisini grundarlagið undir eina aðra av størstu verkætlanunum í føroyskari byggisøgu, nevniliga útbyggingin av Landssjúkrahúsinum.
Sum tey flestu munnu hava sæð, er tann nýggi bygningurin til Landssjúkrahúsið við at veksa upp úr jørðini – ella rættari – avgrevstur, spreinging og planering eru um at verða liðug, og í løtuni verður arbeitt við at fáa sáttmálar við arbeiðstakarar undir land.
Henda byggiætlan stendur í skerandi kontrast við t.d. mátin man bygdi gamla Statshospitalið, har sum Psykiatriski depilin heldur til. Í áhugaverdu sendingini hjá Sissal Kampmann, Almenna rúmið, hoyrdi eg kendan arkitekt siga, at bygningurin er ein ímynd av skuggasíðuni hjá modernismuni.
Tá var fokus á tað intellektuella og á tað visuella, og vit vístu tá í minni mun kroppinum og kenslunum ans. Tað, sum var fyrst fyri – og er eisini avgerandi í dag – var, at hygieina, og at smittur ikki kundu spjaða seg. Kanska ov stórt fokus, tí trivnaður og tað at kenna seg væl, sum eisini eru grundleggjandi fyri at blíva frískur, kom í aðru røð.
Tað er bygginevndin á Landssjúkrahúsinum (Landsverk saman við Faerport II), sum hava sniðgivið og avgjørt, hvussu bygningurin skal síggja út, og hvat skal verða í honum. Heilsu- og innlendismálaráðið er somuleiðis umboðað í bygginevndini.
Hóast tað at logistikkur, teknikkur og byggitøkni hava ein stóran týdning í einari sjúkrahúsbygging, so hava tey eisini valt at leggja dent á tað arkitektoniska og listarliga.
Bygningurin liggur í vøkrum umhvørvi við Sandagerð og tætt við havnalagið og kann minna um afturpartin á einum stórum ferðamannaskipi, har støddin av dekkshæddunum minkar fyri hvørja hædd. Arkitektarnir hjá Faerport II hava gjørt sær ómak við at fáa bygningin at fella inn í lendið, so hann líkasum stígur upp úr havinum, sæð frá Sandagerði.
Tosað verður nógv um “healing arkitecture”, ella á føroyskum, lekjandi arkitektur, sum snýr seg um at sniðgeva bygningar og umhvørvi, so sjúklingar skjótari koma fyri seg. Hetta hevur verið í fokus í H- bygninginum, millum annað við at allir sjúklingar fáa ljósar einastovur, sum meira minna um eitt hotellkamar enn eina sjúkrastovu, og allar stovurnar hava eitt gott útsýni.
Altjóða stovan Rosan Bosch Studio hevur saman við arkitektunum hjá Faerport II sett sín dám á bygningin innandura.
Fyri at siga eitt sindur meira um Rosan Bosch Studio, so kann eg nevna, at tey í ár eru tilnevnd til eina virðisløn fyri heimsins besta “interior design”, innandura sniðgeving, í bólkinum “health and education” ella leking og útbúgving.
Úrslitið fáa vit at vita á World Architecture Festival í Berlin í november. Tað hevur millum annað við sær, at allur heimurin fer at fáa eygu á nýggja bygningin hjá okkum øllum í Føroyum.
Somuleiðis eru tvær mió. kr. eru settar av til at listprýða H- bygningin.
Listafólk um allan heim eru boðin við til at seta sín dám á bygningin. Tað er LISA, sum hevur hjálpt við at fáa boðskapin út, og LISA er eisini umboðað í listabólkinum.
Listabólkurin til H- bygningin hevur valt at bjóða listini av á ein nýggjan dragandi hátt. Tey hava ikki sett nakrar avmarkingar fyri, hvat slag av list talan er um, har listahandverk, filmslist og onnur list kann verða við. Einasta krav er, at tað er framskygd list og tekur støði í føroyskari mentan og siðaarvi og stuðlar undir tí, ið vit rópa “healing architecture”.
Minnist meg at hava hoyrt um gamla Pablo Picasso, at um hann kundi seta orð á tað hann vildi siga við listaverkinum, so var eingin orsøk til at skapa list. Sæð í hesum ljósi er tað skilagott ikki at seta ov nógvar avmarkingar til listina.
Listabólkurin og bygginevndin hava ynskt, at listin verður ein integreraður partur av bygninginum og ikki bert listaverk, sum verða hongd upp onkustaðni, tá bygningurin er liðugur.
Listafólkini skulu ikki avhenda eitt listaverk til dómsnevndina, men eina frágreiðing um, hvussu tey vilja arbeiða, og hvussu tey vilja inndraga sjúklingar, starvsfólk og arbeiðstakarar inn í tilgondina.
Listabólkurin er í løtuni í ferð við at meta um tey 37 innkomnu uppskotini. Nógv góð uppskot eru komin úr Føroyum, men eisini úr Íslandi, Danmark, Týsklandi og heilt úr Honululu.
HIMR fer at eftirmeta um henda leistin at bjóða list út og vil taka royndirnar við, tá ið tann almenni politikkurin fyri list í almennum byggjaríi einaferð skal viðgerast í Løgtinginum.
Men aftur til landsplanleggingina, ella rættari sagt mangulin upp á sama. Sjálv ivist eg ikki í, at við eini góðari landsplanlegging fáa vit betri tikið fyrilit fyri náttúruni og hvussu vit brúka pening, hvar vit brúka pening og hvussu vit skynsamast fáa skipað okkara samfelag soleiðis, at vit ikki frátaka framtíðini møguleikar.
Tá ið almenn, og her hugsi eg bæði kommunalar, privatar og landsútbyggingar, so ofta sum vit upplivað tað skapa órógv í samfelagnum, so er tað júst eitt úrslit av, at vit ikki hava megnað at fáa til vega eina lendislóggávu. Tá verður úrslitið, at so at siga somu íløgur verða gjørdar lið um lið, bert kommunumark skilur at.
Úrslitið kann samanlagt verða dýrari fyri borgaran og óneyðugt brúk av lendi, størri inntriv í umhvørvi, í mentanararvin o.s.fr. Tí tað skerst ikki burtur, at vit ikki eru stór í vavi, tá ið lendi umræður, og tí má tað brúkast við skili. Vit kunnu ikki livað, sum um vit eru tey síðstu fólkini, men mugu livað við skyldu fyri, at komandi ættarlið fær nakað gott í arv.
Okkara náttura er varandi grundarlag undir búskapinum og harvið samfelagnum, hetta bæði á sjógvi og landi er tað náttúrutilfeingið, vit og komandi ættarlið skulu liva av, í og við.
Tað er ein vilji í samgonguni til at fara í gongd við lóggávu um planlóg. Hetta er eitt stórt arbeiði, sum røkkur um fleiri ráð og myndugleikar. Fiskimálaráðið, Mentamálaráðið, kommunur og Heilsu- og innlendismálaraðið eru størstu partarnar.
Tað sum er á skrá beint nú í HIMR, er at fáa smíðað nýggja náttúruverndarlóg. Onkursvegna er tað arbeiðið eisini neyðugt í mun til landsplanleggingina. Tað sum vit ynskja er, at tá ið arbeiðið við náttúruverndarlóg er liðugt, skal næsta mál á skrá vera planlóg. Tað ber eisini til at siga, at vit so smátt eru í gongd. Til dømi hava vit júst játtað pening til, at Umhvørvisstovan kann gera eitt greiningararbeiði í mun til, hvar tað er best at seta vindmyllur upp.
Vit vita, at vindorkan kemur at vera týðandi partur av okkara umlegging til varandi orkukeldur, og vilja vit vera til reiðar við tilrættisleggingini av, hvussu vit skilabest kunnu plasera hesi bæði í mun til umhvørvið, staðseting og framtíðar tørv.
Við hesum orðum eru arkitektadagarnar settir. Fari at ynskja tykkum góða eydnu og takka fyri tað góða og upplýsandi arbeiðir tit gera. Og eisini takka fyri, at tit upp á ein góðan máta halda fast í áminningini til okkum politikarar um, at landsplanlegging er neyðug. So vónandi er arbeiðið við at gera lóggávuna farið í gongd, tá ið arkitektadagarnar verða næstu ferð.
Takk fyri!


c: text/html

text:
Yrkingasavnið,"Bónusyrkingar", sum Sanna Andrassardóttir Dahl, hevur týtt úr íslenskum, er fylt við yrkingum, ið speirekandi gera gjøldur við og kritisera forbrúkarasafelagið. Birgir Kruse, bloggari, fegnast um útgávuna av hesum yrkingasavninum. "Takk fyri at tit fluttu ransakandi, íslenska satiru inn í okkara mál. Tað var dagsins gula bónus!"
Birgir Kruse eftirlýsir á bloggi sínum, Birkblog, føroyska satiru. Ongin ólavsøkukabarett var í ár, onki fríggjadagsprik hevur verið í eitt mannaminni. Langt er síðani at man hevur hoyrt frá satiristum sum Jákup Veyhe, Hilmar Jan Hansen ella skemtiliga, dulnevnda blogginum, Føroyaportalinum.
Í samrøðu við Kringvarpið í morgun, sigur Birgir Kruse, at satira kundi fingið betri rásarúm í føroyska miðlalandslagnum. Hon manglar ein almennan pall, har hon kann blíva dyrkað og borin út til øll fólk í Føroyum.
Birgir Kruse slær tó fast, at satira sjálv er nakað ið ikki kann koma úr erva, frá t.d. Kringvarpinum. Satiran livir best úti í krókunum, og má hava eitt sokallað "underground" lív. Men hon manglar ein almennan pall.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir

robotstxt: allowed

filter: keep


text:
Í tíðindaskrivi boðar Fiskaling frá, at virksemið verður skorið og tillagað.
Virksemið hjá Fiskaaling hevur seinastu árini verið innan fylgjandi økir: Framleiðsla av rogni til føroysku alivinnuna og gransking, menning, ráðgeving og tænastur av ymiskum slagi, sum eru til gagns fyri hesa vinnu.
Rognaframleiðslan hevur verið skipað á vinnuligum grundarlagi, og hevur hon seinastu árini ikki verið fíggjarliga burðardygg, skrivar Fiskaling.
Hinvegin er granskingar- og menningarvirksemið, umframt ráðgevaraog tænastuuppgávur vaksið seinastu árini, og er hetta í dag ein týðandi partur av virkseminum hjá Fiskaaling. Nevndin í P/F Fiskaaling hevur tí gjørt av, at Fiskaaling gevst at framleiða rogn, og heldur leggur enn størri dent á granskingar- og menningararbeiðið, og víðarimenning av ráðgevara- og tænastuveitingum til føroysku alivinnuna.
- Fiskaaling hevur gott samstarv við alifeløgini og sentralar aktørar í vinnuni. At styrkja tann partin av Fiskaaling, sum arbeiðir við at økja um kunnleikastøðið og fáa vitan um burðardygga aling til høldar, fer at verða til gagns fyri framtíðar føroyska alivinnu. Seinastu rognini verða latin føroyskum smoltstøðum í mai í ár. Avgerðin at steðga at framleiða rogn, hevur við sær, at virksemið á lívfiskastøðini í Skopun og rognaframleiðslan við Áir verður niðurlagt, og tí verða nøkur størv á Fiskaaling eisini niðurløgd, skrivar Fiskaaling í tíðindaskrivi.
Fiskaling hevur seinastu árini arbeitt við norskum rognum, men arbeiddi áður við at menna ein serligan føroyskan laks. Vandi var fyri, at tann seinastui laksurin av hesum slag fór at verða tikin í fjør, og tá varð evnið viðgjørt í Dimmalætting. Fyribils varð føroyski laksurin tó bjargaður.
Les eisini:
Seinasti føroyski laksurin tikin um fýra mánaðir
Laksastamman týdning fyri Føroyar sum alitjóð


text:
Fyri lítlari viku síðani stóð at lesa á yvirskriftum kring heimin, at virðið á krytogjaldoyranum, Bitcoin, var farið ógvusliga niður. Tá man áður skuldi gjalda umleið 19.000 US dollarar fyri eina einkulta Bitcoin, skuldi man nú bert gjalda umleið 12.000.
Men nú, bert fýra dagar seinni, byrjar virðið at hækka aftur. Bert síðan á midnátt er virðið á Bitcoin hækkað við níggju prosentum. Tað upplýsir DR.
Tískil byrjar virðið á Bitcoin aftur at minna um tað, ið tað var áðrenn - 19.000 dollarar fyri eina Bitcoin. Síðan virðið hækkaði í nátt, kostar ein Bitcoin umleið 15.000 dollarar.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Høgni Hoydal og Bogi Jacobsen stjóri í Varðin Pelagic eru í stóran mun samdir um málið við fiskivinnunýskipanini, men ikki um kósina – m.a. skipan við uppoðssølu og anti-trust-reglum skilir
Gestarøðari á flokstingi Tjóðveldis í Hósvík hetta vikuskifti var Bogi Jacobsen stjóri á Varðin Pelagic á Tvøroyri.
Bogi legði fyri við at greiða frá stovnanini av Varðanum Pelagic og bakgrundini. Hann nevndi m.a., at ungu partnarnir meira bráðræsnir, teir eldri meira varnir. Vinnulívsfólk vóru sera ivasom um útlitini, kanska serliga tí virkið skuldi liggja í Suðuroy. Fyrsti banki, teir settu seg í samband við, noktaði. Næsti bankin játtaði ,eftir at teir høvdu fingið samband við útlendingar, føroyskar íleggjar og útlendskan banka.
Roknskapurin vísir eitt virði uppá 365 mió. kr., og fevnir um virkir, frystigoymslur og skrivstovur. Lønirnar eru uml. 55 mió. um árið.
Virkið hevur eisini brúk fyri fólki við útbúgving, og hevur sett bæði løgfrøðing, matvøruverkfrøðing, kemiverkfrøðing og laborantar í starv.
Tey virka pelagisk fiskasløg, so sum lodnu, sild, makrel og svartkjaft. Endamálið hjá virkinum er at fáa so stóra virðisøking sum gjørligt, og hetta gerst best við at tryggja bestu góðsku, trygga veiting og langa kreditttíð. Verða hesar treytir hildnar, fæst besti prísur, tí tá vil kundin gjalda meira fyri rávøruna.
Kappingin um kundan lækkar prísin
Bogi Jacobsen vísti á, at føroyingar ofta fara út at fiska, avreiða onkrastaðni, framleiða okkurt og selja síðan til onkran fyri tann prís vit fáa fyri hesa vøruna. Bogi Jacobsen mælir til, at vit venda tað á høvdið og heldur kanna, hvørjar vørur kundin vil hava. Hann vísti á dømi við lodnu, har japanarar vilja fegnir hava lodnu av kvennkyni, tí tann lodnan hevur rogn. Tí verður lodnan býtt sundur í kall- og kvennfiskar, og kvennfiskarnir verða seldir til Japans fyri meira enn dupultan prís.
Í fyrilestrinum legði Bogi Jacobsen fram tað sjónarmið, at kapping í Føroyum bert er til fyrimuns fyri útlendska keyparan, sum fær vøruna bíligari, tí vit kappast móti hvørjum øðrum við at lækka prísin. Tað er týdningarmiklari, at føroysku virkini tosa saman og royna at lyfta prísin uppeftir.Tað fer at gagna øllum føroyingum, helt Bogi Jacobsen.
Uppboðssølan av ivasamari kvotaøking
Stríðið um uppboðssøluna vísir seg í stóran mun at vera um ta stóru økingina í kvotu, sum føroyingar av sínum eintingum hava tilskrivað Føroyum, og sum tað framvegis er stór ósemja um við hini londini. Tí kann roknast við, at henda ónáttúrliga stóra kvotan, sum Føroyar hava, fer at minka, tá semja verður við hini londini um pelagisku fiskastovnarnar.
Uppskotið til fiskivinnunýskipan tekur ikki hesa ónáttúruliga stóru kvotuna sum grundarlag, men grundar útrokningarnar á ta kvotu, sum vit “eiga at hava” sambært millumtjóða avtalum.
Á flokstinginum vísti Bogi Jacobsen dømi um, hvussu gongdin hjá Varðin Pelagic hevði verið, um byrjunarárið var 2009.
Tølini hjá Boga Jacobsen vóru nógv viðgjørd, og víst varð á, at líknandi tøl hava verið førd fram av reiðarafelagnum. Høgni Hoydal vísti á, at tølini geva ikki meining, tí tølini eru grundað á 2009, sum er tað vánaligasta árið hjá Varðanum Pelagic, meðan øll tølini skulu ganga frá 2018.
Høgni Hoydal fíltist á, at hansara egna lógaruppskot verður tulkað fullkomiliga skeivt. Tað sum er rætt, er at verandi veiðiloyvi ganga út. Tað, sum verandi aktørar í pelagisku vinnuni fáa í boði er, at teir kunnu hava tað sum teir høvdu, áðrenn Føroyar av sínum eintingum fóru at hækka kvotuna av uppsjóvarfiski.
Lívligt orðaskifti var um ætlaðu uppboðssøluna. Høgni Hoydal dróg samanum við at siga, at ósemjan liggur í, um vit fáa størstu virðisøking við øktari kapping, ella við at halda fram at lata virðini til útvald virkir.
Johan Christiansen helt, at megintrupulleikin í dag er, at botnfiskastovnurin er niðurpíndur, men tann spurningurin verður als ikki viðgjørdur. Vit loysa ikki trupulleikan við botnfiskastovninum við at ála pelagisku vinnuna sundur. Týdningarmikið at vit duga at lurta eftir hvør øðrum, helt Johan Christiansen sum vísti á, Varðin Pelagic rindar í tilfeingisgjaldi meira enn hvat tað kostar at reka Klaksvíkar.
Vinnan mælir til brandskatting, tilfeingisrentu, fleiri aktørar og føroyskan partabrævamarknað
At enda í orðaskiftinum spurdi Annita á Fríðriksmørk Boga Jacobsen, hvat er alternativið til uppskotið hjá Høgna, og spurdi, um alt skal vera óbroytt.
Bogi Jacobsen hevði fleiri uppskot og helt, at tað er sera nógv skeivt í verandi skipan, m.a. at reiðarar kunnu selja loyvir teir hava fingið frá samfelagnum. Hann helt eisini, at tað er ikki torført at gera broytingar.
– Brandskatting tá fiskiloyvi verða seld, ella at krav um at levera fiskiloyvið inn aftur. Tilfeingisrenta er onnur loysn. Um hon er á einum støði, har øll gjalda sín part, so minkar virðið í fyritøkuni heilt munandi, og tað verður kanska ikki so áhugvert at vera í vinnuni.
– Tað, sum ger rokið er, at fólk síggja, at so nógvir pengar eru í vinnuni, segði Bogi.
Bogi Jacobsen ivaðist í, um øll skulu hava møguleikan at vera beinleiðis partur í vinnuni, og helt tað var betri um man hevur nakrar sterkar fyritøkur. Tær mugu tó ikki vera heilt fáar, men kanska einar 6-7 fyritøkur í vinnuni. Hinvegin helt Bogi Jacobsen, at ein føroyskur virðisbrævamarknaður kundi verið stovnaður, har allir føroyingar kundu havt møguleika at keypa seg inn í fyritøkurnar.


text:
Og eftirnavnið er Vágadal, føddur í 1980, argjafrensur av rang og gerist sum oftast hásur, tá eg heppi á AB. Komandi tíðarskeiðið verði eg ein av mongum, sum fer at spamma føroysku miðlarnar, og eg skal her koma inn á tríggjar orsøkir til, at eg vil inn á ting:
Útbúgving:
Føroyingar hava í mong ár gloymt at raðfesta útbúgving. Lukkutíð tók Helena Dam á Neystabø í 2010 avgerð um, at øll skikkað skulu sleppa á miðnám, og at Fróðskaparsetrið skal taka lesandi inn á hvørjum ári. Ungdómurin er okkara hjartablóð og uttan hann, doyggja Føroyar út.
Í nógv ár hevur ungdómurin leitað sær til Danmarkar at útbúgva seg. Hetta hevur kostað okkum so mikið dýrt, at vit nú, umframt tey ungu, eisini síggja eldri ættarlið flyta til Danmarkar, fyri at vera saman við børnunum, og ommu- og abbabørnunum í Danmark. Tey koma neyvan aftur til Føroya.
Neyðug tiltøk:
* Hækka studningin, sum eisini skal rindast alt árið – ikki bert í 11 mánaðir, sum nú.
* Fleiri grundútbúgvingar á Setrinum, til dømis Búskap og Løgfrøði.
* Fleiri lestraríbúðir – ikki dýrar luksusíbúðir.
* Lækka lestrarrentuna aftur – hon varð hækkað við tveimum prosentum í 2010.
* Tvey hold til sjúkrarøktarfrøðisútbúgvingina árliga.
Heilsuverkið:
Í løtuni hava vit eitt heilsuverk, sum ikki er optimalt eftir fleiri ár av sparingum. Starvsfólkini verða niðurslitin og noydd at renna skjótari vegna vantandi játtanir.
Ein kanning í 2009 staðfesti, at heilsuverkinum fór at tørva um 400 nýggj heilsustarvsfólk í 2015. Well – vit eru nú í 2015, og ikki er neyðugt at siga, hvussu gongdin hevur verið.
Neyðug tiltøk:
* Eina játtan, ið fylgir prístalinum + uppraðfesting av fleiri økjum, t.d. fleiri læknastørv í Suðuroy.
* Greiðari politikk viðvíkjandi teimum viðgerðum, vit taka heim.
* Greiðari politikk viðvíkjandi teimum viðgerðum, sum skulu bjóðast í Føroyum. Hetta skal gerast í samráð við fakfólk – bæði læknar, sjúkrarøktarfrøðingar og onnur.
* Játtan til fleiri sereftirútbúgvingar fyri sjúkrarøktafrøðingar.
Nýskipanir okkum tørvar:
* Mong eru økini, ið hava verið gloymd í góðu tíðunum og sum hava tørv á eini dyggiligari uppfrískan.
* Skattalógin frá 1983 verður opinbart per prinsipp broytt árliga.
* Fiskivinnulóggávan er høpisleys, tí einki skil er á, hvør fær, hví og hvussu býtið er í mun til inntøkur.
* Arbeiðsmarknaðarmál. Har er til dømis Arbeiðseftirlitið næstan ósjónligt. Tað var á sinni skorið frá 11 fólkum niður í 4½ fólk, sum nú skulu halda eyga við teimum 15.000 fólkunum, ið hava fysiskt arbeiði.
Mong onnur smærri mál kundi eg ramsað upp, men hetta er í høvuðsheitum tey stóru.
Vel reytt, vel løgtingsvalevni fyri Javnaðarflokkin
Teitur Vágadal


text:
Tlf. 35 88 88
Eitt stórt virkisøki hjá Bilrøkt í dag eru leigubilarnir. Bilrøkt hevur lagt seg eftir at hava góðar og bíligar leigubilar, har kundin kennir seg tryggan við, at ongir trupulleikar eru av leigaða bilinum. Eisini leggja vit stóran dent á, at kundin fær ein reinan bil, sum er nossligur at koma í, so at kundin kennir seg væl í bilinum.
Vit taka eyka gjald á 200 kr fyri at levera leigubilar til gistingarhús í Tórshavn.
Bíligur
Miðal
Betri
Vøruvognur
Á myndini omanfyri síggjast bilførarar hjá Bilrøkt saman við norska forsætisráðharranum, Jens Stoltenberg.
Vit koyra eisini fólk í sambandi við brúdleyp, fínar vitjanir o.a. Talan er um bilarnar omanfyri, sum eitt nú hava koyrt danska forsætisráðharran, Lars Løkke Rasmussen, íslendsku forsætiskvinnuna, Jóhonnu Sigurðardóttir, norska forsætisráðharran, Jens Stoltenberg og FIFA-forsetan, Sepp Blatter.
Hesir bilar verða bara útleigaðir við bilførara.
Á myndini omanfyri sæst FIFA-forsetin, Sepp Blatter, saman stjóranum á Bilrøkt, Jákupi á Borg.


text:
GISP! Norðurlandahúsið sameinir hámentan og lágmentan/
Fyri lesarar av teknirøðum er danska ljóðorðið Gisp neyvan ókent. Eg haldi, at tað man vera eitt tað fyrsta orðið, eg nakrantíð las - tað var í Anders And blaðnum, sum eg lærdi meg at lesa á donskum, tí tað fanst ikki á føroyskum tá, og líka visti eg hví Rip, Rap og Rup søgdu hetta Gisp! í heilum, Fedtemule segði sama løgna vana, men hann segði “Hydr” eisini, sum eg í mínum føroyska høvdi úttalaði á føroyskum við herdum og aspireraðum “dr” ljóði, men sum eg við barnsliga opnum lyndi allíkavæl góðtók sum eina av mongum løgnum sannroyndum í hesi verð. Tað var ikki fyrr enn nógv seinni, at eg fann út av, at “gisp” verður nýtt til tess at eftirlíkna ljóðinum, sum kemur, tá fólk missa ondina av einum hvøkki ella tá tey eru bilsin.
GISP! er heitið á einum átaki og einari framsýning í Norðurlandahúsinum, har teknirøðir eru í fokus nú í heyst. Framsýningin, ið letur upp 24.oktober, er bygd á teknirøðir, tvs. at tað ikki einans snýr seg um teknirøðir í sær sjálvum, men eisini um myndlist, málningar, grafikk, tekningar og filmar hjá samtíðarlistafólkum og teknarum úr Føroyum, Íslandi, Grønlandi, Finnlandi, Svøríki og Danmark. Framsýningin miðsavnast um norðurlendska tekning bæði sum mentanarligt fyribrigdi og í læringshøpi. Við framsýningini ynskir Norðurlandahúsið at miðsavnast um ta fabulerandi síðuna av føroyskari myndlist, samstundis sum ætlanin er at fáa skúlanæmingar at brúka Norðurlandahúsið í størri mun. Heili átjan listafólk eru umboðað á framsýningini. Kurator, Lotte Nishanthi Winther greiðir frá í áhugaverdum katalogteksti, at framsýningin er sett saman við støði í relieffinum/klippmyndini Marrur á ferð, sum William Heinesen gjørdi í 1977. Ein framsýning við teknirøðum og Williami Heinesen skuldi givið bestu útlit fyri einum áhugaverdum blandi millum há- og lágmentan, sum vit kunnu gleða okkum til.
Hesi listafólkini taka lut í GISP! William Heinesen. Hugleikur Dagsson. Tóroddur Poulsen. Bárður Oskarsson. Edward Fuglø. Silja Strøm. Tummas Jákup Thomsen. Sigrun Gunnarsdottir. Ole Wich. Bjarni Hinriksson. Þorri Hringsson. Nuka Konrad Gotfredsen. Mari Ahokoivu. Katja Tukianien. Eeva Meltio. Malin Biller Åsa Grenvall. Peter Madsen. HuskMitNavn.


text:
MRCC: Tað var eitt bragd av tyrlumanningini
top10-01-2017 - 11:00 - Jóanis Albert Nielsen
Um-12 leygardagin 7. jan boðaði Vesturland frá eldi umborð. Eldurin var kyknaður har frammi undir bakkanum. Øll manningin, sum taldi 10, savnaðist uppi á brúnni.
MRCC boðaði beinanvegin tyrluni, Brimli og Vædderen frá um hendingina. Somuleiðis bleiv MayDay Relay sent út, soleiðis at skip á leiðini eisini kundu gera vart við seg, um tey høvdu møguleika at hjálpa.
Tróndur í Gøtu, Niels Pauli og Steintór vóru nærmastu skip, og tey settu kósina ímóti Vesturland, men einki skip var heilt nær. Bæði Brimil og Vædderen høvdu fleiri tímar, áðrenn teir kundu vera á staðnum.
Orsakað av ringum sýni vóru líkindini vánalig at fara á flog hjá tyrluni, men tað bar tíbetur til. Og tað var ringt sýni allan vegin. Tað fyrsta tyrlumanningin sá, tá ið teir komu á staðið, var svartur roykur frá tí brennandi skipinum.
Tað tók eina løtu at fáa bjargaran niður á Vesturland, men tá ið hann var komin niður, gekk tað skjótt og væl at fáa alla manningina upp.
Tað var eitt bragd av tyrlumanningini at fáa allar so skjótt av skipinum. Bæði eldurin, sum breiddi seg og myrkrið, sum var ávegis, vóru hóttandi faktorar í átakinum.
MRCC


text:
Nú skal slagið standa
1. lið20-10-2017 - Jónfinn Petursson
Undan 27. umfari í Effodeildini: HB – B36
Seinasta umfar í ársins Effodeild verður avgreitt leygardagin, og í Havn enda vit við risabrakinum millum okkum og grannarnar fyri sunnan. Nú skal slagið standast.
Hóast hinir dystirnir okkara millum í ár, fyri so vítt, allir, hava verið nakrir regulerir fusarar, er blóðtrýstið aftur við at náa hæddirnar.
Seinsti dystinum á árinum og fyri grannarnar stendur nógv uppá spæl. Ikki tí, Evropa fóltbólturin er bjargaður og harvið eisini ein klekkilig upphædd at fløva felagskassan við.
Vit standa við svartaperi og hava bara heiðurin at spæla fyri. Men, vit royna at leggja afturat varðanum við ungu og evnaríkum leikarum og hesir hava áhaldandi verið settir við í ár. Hetta dámar fjepparunum og skal nokk fara at løna seg seinni.
Vit gleða okkum almikið til spennandi dystin sum verður leiktur kl. 15.15, og ynskja øllum hjartaliga vælkomin í Gundadal, okkara leikvøll.
Góðan dyst og KOYR Á, HB!!!!
Allir dystirnir í 27. umfari eru hesir:
2110 ÍF – 07 Vestur
2110 KÍ – NSÍ
2110 TB/FCS/Royn – Skála
2110 Víkingur – EB/Streymur
2110 HB – B36


text:
Inntøkubýtið og fátækraváði
Inntøkurnar hjá borgarum og húskjum eru drúgvasta grundarlagið undir teimum nýtslumøguleikum og tí verðsligu vælferð, sum standa okkum í boði. Eisini siga inntøkurnar og munurin ímillum hesar okkum nakað um, hvussu javnt býtið er í landinum. Á hesi síðu verða við ymsum mátum hesi viðurskiftir viðgjørd – hvussu er býtið og hvussu stórur er parturin, sum liggur undir ávísum marki.
Í hesari uppgerð koma vit ikki nógv inn á inntøkuviðurskifti hjá tí einstaka. Tey siga ikki nóg mikið um nýtslumøguleikarnar hjá tí einstaka, tí tað er í húskjum, at vit kasta saman. Ein persónur, sum hevur ein lítla inntøku, men sum livir saman við einum øðrum, ið hevur eina stóra inntøku, hevur størri nýtslumøguleikar, sjálvt um íkastið hjá honum er avmarkað. Soleiðis er húskisinntøkan betra mátið fyri vælferðini hjá hvørjum einstøkum, enn inntøkan hjá einstaklinginum sjálvum.
Og fyri at kunna samanbera húskini er neyðugt at rokna soleiðis, at atlit eru tikin, hvussu húskini eru samansett.
Í høgra borði her á síðuni eru greinar við talvum og stuttum teksti, sum viðgerða ymsu mátini, bæði fyri Føroyar samlað, á aldursbólkar, húskisbólkar, øki, og kyn.
Nógv ymisk hugtøk verða nýtt í hesum greinum, sum ikki eru vanlig og krevja nærri lýsingar. Umframt tær tríggjar frágreiðingarnar: "Um upplýsingargrundarlagið", “Hvat er javnvirðisinntøka?” og “Hvat er fátækraváði?” eru orðafrágreiðingar her á síðuni.
Útgreinaði hagtøl eru í hagtalsgrunninum.
Tann nýggja uppgerðin, sum er fyri árið 2015, vísir ikki stórar broytingar í mun til undanfarin ár. Høvuðsniðurstøðurnar eru tær somu við frávikum:
- Ójavnin er minni í Føroyum enn í flest øðrum londum:
Sonevnda Gini-vísitalið - eitt ójavnismát, ið gongur millum 0 og 100% - er 23,3 fyri Føroyar og t.d. 28,8 í Danmark. Ginið-talið er vaksið spakuliga frá 19,3 í 2009 til 21,6 í 2011 og nú 23,3 í 2015. Gini-talið varð støðugt árini 2012-14.
- Færri fólk eru í fátækraváða í Føroyum enn flest øðrum londum:
10,6% í Føroyum og 9,6% í Íslandi. 11-14% í hinum Norðurlondunum. Hesin parturin er tó vaksin nakað, frá 8,8% í 2009 og 8,5% í 2010 til nú 10,6% í 2015.
- Parturin av fólkinum, sum er í fátækraváða, er størstur í Suðuroy og Sandoy:
15-19% har, mótvegis 9-12% í hinum sýslunum.
- Tað er í húskisbólkinum støk uttan børn, at ójavnin í bólkinum sjálvum er størstur:
Har er Gini-talið 29,6 samanborið við 23,3 fyri øll húski.
- Stakir uppihaldarar eru mest í fátækraváða:
63,8% fyri tey, sum hava barn 0-5 ár, og 39,4% fyri tey við barni 6-17 ár, samanborið við 10,6% fyri øll húski.
- Eftir aldursbólkum eru tað tey 67 ára gomlu og eldru, sum eru nógv flest í fátækraváða:
27,4%, og er parturin vaksin seinni árini. 67 ár o.e eru tættari uppi undir markinum fyri fátækraváða enn øll hini í fátækraváða.


text:
Aðalfundur hjá ÍSB
ÍSB hevði aðalfund mikukvøldið 21. mars.Fitt av fólki vóru møtt upp til fundin, sum var í matarhøllini í svimjihøllini.
Tveir nevndarlimir stóðu fyri vali, og tað vóru Jón á Steig og Johan Samuelsen, báðir blivu afturvaldir. Meibritt Djurhuus, ið hevur sitið í nevndini seinasta árið, hevur valt at trekkja seg, og á fundinum bleiv Sonni Djurhuus valdur í sum nýggjur limur í nevndina. Nevndin er nú mannað við áðurnevndu limum umframt Jógvan Jensen og Elnu Skylv Hansen. ÍSB takkar Meibritt fyri tíðina, hon hevur sitið í nevndini og Sonna tillukku við valinum.
Hans H. Hansen og Bartal Kass blivu afturvaldir sum eykalimir.
Formansfrágreiðingin fyri 2011 er at síggja HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Persónlig røkt av tínari pensjónssamansparing
NordikPensjónsRøkt er til tín, sum ynskir at betra tínar fortreytir fyri størri avkasti av tínari pensjónssamansparing.
4 fyrimunir við NordikPensjónsRøkt
- Økir møguleikan hjá tær fyri at fáa størri avkast av tínari pensjónssamansparing
- Tú fært eina persónliga pensjónsskipan, ið verður lagað eftir tær og tínum íløguprofili
- Okkara serfrøðingar hava støðugt eftirlit við og røkta tínar íløgur
- Tú hevur fult yvirlit og gjøgnumskygni við Netbankanum
Stutt um NordikPensjónsRøkt
Okkara serfrøðingar seta tín pening í virðisbrøv og hava støðugt eftirlit við og røkta tínar íløgur, soleiðis at tín pensjónssamansparing altíð stendur har, sum hon hevur bestu møguleikarnar fyri at geva tær eitt størri avkast.
Við møguleikanum fyri størri avkasti økist váðin tó samsvarandi. Tí er tað umráðandi, at tín íløguprofilur er sambæriligur við títt váðafýsni og tín væntaða pensjónsaldur.
Við Netbankanum hevur tú altíð yvirlit yvir tína pensjónssamansparing - tað gevur tryggleika og gjøgnumskygni.
Tak niður faldara um NordikPensjón í høgra bredda.
- Tak niður produktblað um NordikPensjónsRøkt
- Les um NordikPensjónsRøkt benchmark
- Les meira um NordikPensjón heildarloysnina


text:
Møtt: Pole, Anfinn og Jákup
Umframt: Artur
Skrivari: Anna E. Joensen
Klokkan: 16:00-17:30
Mál nr.: 17/00039
Reist av: Sjóvar kommunu
Viðgerð: Hølisviðurskifti á Lítlafløtti
Avgerð: Kunning. Nevndin arbeiðir víðari við málinum.
Mál nr.: 17/00066
Reist av: Stranda kvøldskúla
Viðgerð: Umsókn um at víðka tilboðið til pensionistar
Avgerð: Nevndin mælir til at játta fleiri tímar og at fyritíðarpensionistar fáa tilboð um venjing.
Nevndin mælir frá at keypa crossfitmaskinu, grundað á, at vit ikki eiga maskinurnar, sum verða brúktar í dag.
Nevndin mælir til, at gjaldið fyri venjing verður kr. 400,00 um árið.
Lagt fyri kommunustýrið.
Mál nr.: 17/00048
Reist av: Reidar F. Joensen
Viðgerð: Myndatøka
Avgerð: Nevndin er samd um, at tað hevði verið gott við myndum av bygdunum.
Lagt fyri kommunustýrið til umrøðu.
Mál nr.: 17/00067
Reist av: M5, Vinnuháskúlin
Viðgerð: Umsókn um stuðul til námsferð
Avgerð: Samtykt ikki at játta stuðul
Mál nr.: 17/00069
Reist av: Sjóvar kommunu
Viðgerð: Vaskifólk til skúlan
Avgerð: Samtykt at søkja eftir vaskifólki til skúlan at byrja uml. 15. august.
Mál nr.: 17/00070
Reist av: Sjóvar kommunu
Viðgerð: Eykajáttan til Lítlafløtt
Avgerð: Nevndin mælir til at játta kr. 500.000 til starvsfólk til barnagarðsstovu í bygdahúsinum og kr. 100.000 til útgerð til stovuna.
Lagt fyri fíggjarnevndina.


text:
Takk fyri
Uttan mun til um tú lýkur treytirnar fyri at gerast blóðgevi ella ikki, so takka vit tær fyri at tú sýndi vilja at hjálpa.
Høvuðstreytir fyri at gerast blóðgevi eru at tú hevur góða heilsu, ert millum 18 og 60 ár og tyngri enn 50 kg. Lýkur tú hesar treytir, so melda til her, ella set teg í samband við ein av blóðbankunum
.
Hvat hendir við fyrstu vitjan í blóðbankanum?
Spurt verður um tína heilsustøðu gjøgnum árini, og blóðroynd verður tikin til ymsar kanningar. Er alt í lagi, kanst tú geva blóð 3 mánaðir seinni.


text:
Bókin er úr røðini Gamla gudalæra okkara. Vit fara langt aftur í tíðina. Ta tíð, tá ið jørðin var áfløt og fleyt sum ein klingra á víðfevndum veraldarhavi. Ta tíð, tá ið menniskjurnar kallaðu verð sína Miðgarð. Hetta er frásøgn um torugudin Tór, ið var sterkastur av gudum og monnum, hann var eisini kallaður Ásatórur. Frásøgnin um Tór gevur eina ábending um hugaheim forfedra okkara. Bókin kann eisini nýtast í føroyskum og til myndafrálæru.
Onnur bókin í røðini Gamla gudalæra okkara. Á bókini verður sagt frá báðum gudaættunum, ásum og vanum, um bard...
Bókin, úr røðini Gamla gudalæra okkara, er um uppruna og skapan heimsins, soleiðis sum forfedrar okkara trúðu....


text:
Tey yngru fjølgast: Alt spælir við
- Hetta er radikalt, ja næstan sensationelt.Soleiðis sigur Hans Pauli Strøm, s...
Viljin at liva er størri enn óttin at doyggja
Hann eigur fimm heimsmet fyri at hava róð á opnum havi, men var 29 ára gamal, áðrenn hann fekk áhuga fyri rógvingFyri haldarar
Fólkið ræður: Nýggj stjórnarskipan skal nú standa sína roynd
Nú fríggjadagin fara formenninir í teimum trimum flokkunum í landsstýrissamgong...
Fólkið ræður: Nýggj stjórnarskipan skal nú standa sína roynd
Nú fríggjadagin fara formenninir í teimum trimum flokkunum í landsstýrissamgong...


text:
Týdagin komu Agatha Fontain og Nina Fellman, samstarvsráðharrar í norðurlandamálum í Grønlandi og Álandi, á almenna vitjan í Føroyum. Landsstýrismaðurin í uttanríkismálum, Poul Michelsen, hevur boðið grønlendsku og álendsku starvsystrunum at koma til Føroyar.
Á vitjanini fara samstarvsráðharrarnir at umrøða ymisk mál í sambandi við norðurlendska samstarvið, upplýsir Uttanríkis- og vinnumálaráðið í skrivi sent miðlunum.
Á ferðini skulu tær eisini kunna seg um ymisk føroysk viðurskifti og fara m.a. at hava fundir við Løgmann, Løgtingsins uttanlandsnevnd og føroysku limirnar í Norðurlandaráðnum, umframt Siri Stenberg, landsstýriskvinnu í heilsu- og innlendismálum. Eisini verður m.a. vitjað í Norðurlandahúsinum, KVF, hjá Hiddenfjord og á Vága Floghavn.
Agatha Fontain er ráðharri í Naalakkersuisoq í heilsumálum og norðurlandamálum. Nina Fellman er ráðharri í álendsku Landskapsregeringen í kommunu, integratións- og bústaðarmálum, umframt norðurlanda- og ES málum.
Ráðharrarnir fara av landinum aftur hósdagin 4. mai.


text:
Á bátastevnu í Vestmanna mai 2011 Filmstubbar: omman í VN
So eru vit í Vestmanna aftur, hóskvøld uml kl 19 regnar av
og á
Fríggjamorgunin sæst eitt sjórænaraflagg tætt við hjá okkum :o)
Vit standa síð um síð við Martin Wennerstrøm, Gunnvá og Magna
Her er EIN, sum hongur flagg upp :o) lati tykkum gita
hvør tað er :o)
Høsnarungin er stoktur og tað sær bara gott út í forteltinum
uhhm
Demmus og Niels Olaf eru klárir at fara at hyggja eftir Trøllaommuni
Gunnvá sær sera bilsin út, at teir báðir høvdu samlað sooo nógvar fløskur/blikk
Verjuskipi Hvidbjørnen og róðrabátar uttanfyri vindeyga hjá okkum :o)
Eik skipaði fyri ymiskum, millum annað at leita eftir gulli og teir fingu
heiðursmerki :o)
Eisini kundi tey skriva fløskupostar :o)
Handan SVAKA trøllaomman kemur her við tyrluni fleiri hundrað metrar uppi,
púra svakt :o)
Veit ikki um onkur hevur spælt hund, men her stendur WC á og hesin hevur einki
WC :o)
Her eru tey komin í land
Vestmenningar mega blíðir, bjóðaðu vaflur gratis
Allar fløskurnar og blikkini hjá Gudmundur og Magna eru koppaðar :o)
Viggo á vitjan
Við vognin hjá Jenny og Sonna var futtur í :o)
Demmus var so blíður, kom við turrari grind, turrum fiski, spik og eplir ein
góður forrættur til grillmatin :o)
Marner ein túr framvið eisini :o)
Sum altíð bjóða tey góða suppu, øl og snaps :o)
Hendrik og Paula á vitjan
Umborð hjá Viggo Svabo Dam
Nógvar hendur klárar at taka ímóti :o)
Eitt prát við Eyðun Bærentsen
Hesir báðir sungu
Høgni Hansen FMF við fam.
Ninni var eisini á bátastevnu, hon var mega køld
Elisabeth og Johan Martin til ein kaffimunn
Johan Martin hevði keyps sær spildurnýggjan bil
Niels Olaf LMT og Wentzel Mouritzen LMS. Niels Olaf hevði verði í Havn í
Silvurbrúdleypi
Her kemur Gudmundur í oysregni, hevur verði og samla fløskur
Magni og Gudmundur samlaðu mega nógvar fløskur
Allur sunnudagurin fór við at sortera fløskur
So eru Martin, Gunnvá og Magni klár at fara heim aftur
Laila ruddar eitt sindur
Mánadagurin fór við at selja fløskur
Her telja teir pengar, teir fingu 1.520 kr tils ella 760 kr í part, so tað
var ein góður túrur hjá teimum báðum :O)


text:
LESTRARSTARV Á KT-DEILDINI HJÁ MAGN
Um starvið
Vit sóknast eftir einum ágrýtnum og dugnaligurm lesandi til KT-deildina á Magn. KT er ein sera týðandi partur av rakstrinum á Magn, og umsitur KT- deildin í tí dagliga hóp av skipanum og tøkni, sum stuðla undir, at Magn í tí dagliga kann veita kundum sínum væl skipaða, trygga og góða tænastu.
KT- deildin veitir innanhýsis tænastu til umsitingina, Magn-støðirnar, tangabilar og oljugoymslur, og tú kemur at arbeiða saman við teimum starvsfólkunum á KT- deildini og teknisku deild, sum halda tøkniligu hjólunum í fyritøkuni malandi.
Arbeiðsuppgávurnar koma at fevna um uppseting og røkt av KT-útgerð, brúkarasupport í ymiskum KT- skipanum, og tú kemur eisini at luttaka í spennandi menningarverkætlanum. Starvið er á høvuðsskrivstovuni í Havn.
Vit bjóða
Eitt gott, avbjóðandi og ábyrgdarfult starv í eini fyritøku í menning. Her er vítt til veggja, og um tú vilt og dugir, so sleppur tú eisini. Tað er avgerandi, at tú ert før/ur fyri at arbeiða sjálvstøðugt, og at tú loysir tínar uppgávur væl. KT- deildin fevnir sera breitt á Magn, og tú kemur at fáa innlit í fleiri ymisk virkisøki, sum kunnu geva tær virðismiklar royndir í mun til tín lestur og tínar framtíðar arbeiðsmøguleikar.
Um teg
Vit vænta av tær, at tú ert tænastusinnað/ur og hevur góð evni at samskifta og samstarva. Tað er ikki altavgerandi, hvat tú lesur, ella hvør tín bakgrund annars er, men heldur skalt tú hava áræði, duga væl at arbeiða sjálvstøðugt, og so skalt tú trívast í einum gerandisdegi við skiftandi arbeiðsuppgávum. Tú hevur gott tev og áhuga fyri KT og tøkni, og tú heldur tað vera spennandi og gevandi at taka á seg og loysa avbjóðandi uppgávur.
Vit hugsa, at tú hevur møguleika fyri at arbeiða eini 10-20 tímar um vikuna. Í felag finna vit útav, hvat hóskar best í mun til tín lestur og gerandisdagin annars.
Um Magn
Magn tryggjar orku til Føroyar og føroyingar. Høvuðsskrivstova okkara er í Havn. 11 service-støðir bera Magn-navnið, av hesum eigur Magn tær 6.
Vit hava oljugoymslur í Klaksvík og í Havn, og mált eftir sølu eru vit ein av Føroya størstu fyritøkum.
Tilsamans eru vit 155 starvsfólk.
Okkara virði eru
- Kundin í fokus
- Vitan og førleiki leingi livi
- Skjótt er gott
- Gleði gevur megi
Hevur tú spurningar, so ert tú vælkomin til at seta teg í samband við Kára Sigvardsen, rakstrarstjóra, á telefon 237430, ella tú sendir honum ein epost á Denne e-mail adresse bliver beskyttet mod spambots. Du skal have JavaScript aktiveret for at vise den.
Umsóknir skulu vera okkum í hendi í seinasta lagi 22. januar 2018.
Tú kanst antin senda umsøkn við eposti til Denne e-mail adresse bliver beskyttet mod spambots. Du skal have JavaScript aktiveret for at vise den. ella við brævi til:
Magn P/F
Vestara Bryggja 10
FO-110 Tórshavn
Att.: Kári Sigvardsen


text:
Dansk Folkeparti vil ikki taka SU frá føroyingum
Tú skalt hava búð í Danmark í sjey ár fyri at hava rætt til stuðulsskipanina, SU. Tað heldur Dansk Folkeparti
Javnaðarflokkurin valt nýggja tingbólkaforkvinnu og nýggja 1. næstforkvinnu
Helena Dam á Neystabø, løgtingskvinna verður tingbólkaforkvinna og 1. næstforkvinna í Javnaðarflokkinum frá 14. september
Tingskipanin eigur at verða eftirmett
Páll á Reynatúgvu: Verandi tingskipan er frá 2008, og sum eg dugi at síggja tað, so kundu nøkur viðurskiftir trongt til ábøtirFyri haldarar
Almennar byggiætlanir forða fyri eini loysn upp á bústaðarneyðina
Niðurstøðan hjá Búskaparráðnum tykist vera, at nógva almenna byggjaríið forðar fyri, at privatir bústaðir verða bygdirFyri haldarar


text:
Gongdin seinastu 6 árini í inntøkunum frá fiski- og alivinnuni er tann, at hesar inntøkur eru vorðnar ein alt meira týðandi partur av inntøkugrundarlagi landskassans og harvið føroyska vælferðarsamfelagnum. Samtundis eru krøvini til leiðslu og stýring av landskassabúskapinum vorðin harðari, serliga tí, at tilfeingisinntøkur eru óvissar inntøkur
Inntøkulop frá fiski- og alivinnuni
Tann 11. januar í ár setti eg Kristinu Háfoss, landsstýriskvinnu, skrivligan fyrispurning, har eg ynskti at fáa upplýst, hvussu stór samlaða inntøkan frá fiski- og alivinnuni til landskassan hevur verið seinastu 20 árini, greinað á inntøkuslag.
Inntøkusløgini eru: Felagsskattur, kapitalvinningsskattur, tilfeingisskattur, avgjald á fiskatilfeingi, uppboðssøla og skattur av vinningsbýti.
Svarið er nú komið, og er tað greinað á ymisku inntøkusløgini. Landsstýriskvinnan kann tó av góðum grundum ikki upplýsa, hvussu stórur felagsskatturin hjá báðum vinnunum er í 2016, tí endaligu tølini eru ikki klár. Her havi eg loyvt mær at brúka somu upphædd í felagsskatti fyri 2016, sum er staðfest í felagsskatti í 2015, bæði í fiski- og alivinnuni.
Heilt frá 1997 og fram til 2010 fór samlaða inntøkan ongantíð upp um 30 mió, men síðani 2011 er samlaða inntøkan økt munandi:
Í 2010 tilsamans 29 mió. kr.
Í 2011 tilsamans 194 mió. kr.
Í 2012 tilsamans 140 mió. kr.
Í 2013 tilsamans 273 mió. kr.
Í 2014 tilsamans 377 mió. kr.
Í 2015 tilsamans 407 mió. kr.
Í 2016 tilsamans 629 mió. kr.
Myndin niðanfyri vísir m.a., hvussu knappliga inntøkurnar frá fiski- og alivinnuni vaksa í 2011, og hvussu skjótt árligu inntøkurnar síðan vaksa og floyma inn í landskassan, nærmast á hvørjum ári.
Kelda: Tøl frá Fíggjarmálaráðnum. Egin uppseting av grafikki.
Hesar sera stóru upphæddir eru komnar beinleiðis í landskassan, men vit skulu minnast til, at umframt tað, at landskassin hevur fingið nógvan pening, so hava kommunukassarnir eisini fingið sín góða part í øktum felagsskatti og øktum persónsskatti av nógv økta virkseminum, sum hesar vinnur hava skapt í Føroyum.
Vit skulu heldur ikki gloyma, hvussu stórir ringvirkningarnir eru av hesum vinnum kring landið - teir eiga ikki at undirmetast.
Góðir og støðugir vinnukarmar
Vit vita øll, at tað gongur væl í fiski- og alivinnuni í løtuni, og vit síggja í omanfyri nevnda yvirliti og á myndini, at vinnurnar báðar hava lagt nógv eftir seg í landskassan seinastu árini. Tølini tala greitt.
Flestu fólk – eg sjálvur íroknaður - halda tað vera rímiligt, at vinnan leggur nakað eftir seg beinleiðis í landskassan - og sjálv hevur vinnan einki ímóti hesum.
Tann brennandi spurningurin er altíð, hvussu nógv er rímiligt, at vinnan skal leggja í landskassan?
Her ber ikki til at seta eina ávísa upphædd á, men sum meginreglu eiga vit m.a. at hava fyri eygað at:
- Føroyska fiski- og alivinnan eigur ikki at hava verri skattlig viðurskifti enn kappingarneytar okkara uttan úr heimi – helst betri
- Fiski- og alivinnan eiga at fáa góðar og støðugar umstøður, soleiðis at m.a. íløguætlanir kunnu leggjast og fremjast
- Tað eigur ongantíð at verða tørvurin á fíggjarlógini, sum avgerð, hvussu nógv hesar vinnur skulu gjalda í landskassan
Megna vit hetta og tað eigur at bera til, so fær vinnan góðar umstøður, og landskassin fer framhaldandi at fáa sín góða part frá hesum vinnum.
Verður rætt atborið, so verða landskassans inntøkur frá fiski- og alivinnuni framhaldandi ein grundarsteinur undir føroyska vælferðarsamfelagnum.


text:
Krevjandi uppgávur hjá besta liðnum
1. lið24-04-2013 - Jónfinn Petursson
Undan 7. umfari í Effodeildini: KÍ – HB
Undan 8. umfari í Effodeildini: NSÍ - HB
Komandi dagarnir verða strævnir hjá besta liði okkara. Í morgin, flaggdagin, skulu vit til Klaksvíkar har KÍ tekur ímóti og longu sunnudagin skulu vit til Runavíkar har NSÍ er vertur við Løkin.
Enn eitt oddabrak er á skránni tá gomlu risarnir í føroyskum fótbólti KÍ og HB bresta saman í Djúpumýru.
Gongdin hjá báðum liðunum hevur verið góð higartil og hóast vertirnir tveittu eina greiða 3-0 leiðslu frá sær í Fuglafirði sunnudagin, verða teir ikki mjúkir at strúka.
Sunnudagin verður so uppgávan líka torfør tá vit gesta vánaliga vøllin við Løkin. Bara at fáa spælið at glíða á hasum gomlu vetrardekkunum er ringt í sær sjálvum og so at skulu hava NSÍ hinumegin at berjast ímóti ger ikki uppgávuna lættari.
NSÍ hevur langt um leingi fingið stýr uppá tingini og góði sigurin á Argjum seinast, hevur helst givið teimum blóð uppá tonnin til meir.
Tó, halda vit á við okkara nærlagda og avbalanseraða spæli og kenna okkara vitjunartíð, eiga vit at fáa eitt sindur burturúr hesum spennandi vikuskiftinum.
Koyr á, HB!!!
Allir dystirnir í 7. og 8. umfari í Effodeildini eru hesir:
2504 TB – ÍF
2504 B36 – AB
2504 KÍ – HB
2504 NSÍ – EB/Streymur
2504 Víkingur – 07 Vestur
2804 NSÍ – HB
2804 EB/Streymur – AB
2804 TB – Víkingur
2804 B36 – ÍF
2804 KÍ – 07 Vestur


text:
Undan kappingarárinum í ár var Høgni Madsen eitt av nýggju andlitunum í Effo-hópinum hjá B36. Høgni var eisini fastur fúsur á miðvøllinum, til ein skaði gjørdi um seg fyrst í mai mánaði.
Nú er tó greitt, at Høgni ikki spælir aftur fyri B36 á hesum sinni. Høgni og B36 hava nevnliga gjørt av, at partarnir nú fara hvør til sítt. Tað skrivar heimasíðan hjá B36.
Høgni Madsen hevur spælt 13 dystir fyri B36 í ár. Nú skal hann finna sær nýtt felag. Hann hevur higartil umboða 7 feløg í Føroyum. Tey eru ÍF, GÍ, EB/Streymur, FC Suðuroy, KÍ, NSÍ og B36.


text:
Trivnaðarnevndin í Sunda kommunu hevur samtykt at gera nakrar royndartúrar við kommunalu bussleiðini í mentanardøgunum. Býráðið hevur avgjørt, at í 2017 skal ein ókeypis bussleið koyra runt í kommununi, og soleiðis gera tað lættari hjá borgarum at ferðast millum bygdirnar.
Í mentanardøgunum verður bussleið í sambandi við tvey tiltøk. Fyrra tiltakið er setanin í Eydnuni á Oyrarbakka, sum verður hósdagin 8. september. Seinna tiltakið bussleiðin koyrir til er Brunsj í bygdahúsinum í Hósvík leygardagin 10. september.
8.september verður koyrt soleiðis:
Bussur úr Tjørnuvík
Úr Tjørnuvík kl.18.30
Úr Haldórsvík kl.18.40
Av Langasandi kl.18.45
Koma til Eyduna á Oyrarbakka kl.19.00
Bussur úr Hósvík
Úr Hósvík kl.8.30
Úr Hvalvík kl.8.40
Úr Streymnesi kl.8.45
Av Norðskála kl.8.55
Koma til Eydnuna á Oyrarbakka kl.19.00
Koyrt verður heim aftur aftaná tiltakið áleið kl.21.00 av Oyrarbakka.
10.september verður koyrt soleiðis:
Bussur úr Tjørnuvík
Úr Tjørnuvík kl. 09.00
Úr Haldórsvík kl. 09.10
Frá Langasandi kl. 09.15
Koma til bygdahúsið í Hósvík kl. 09.30
Bussur av Oyri
Av Oyri kl. 09.00
Ígjøgnum Norðskála kl. 09.10
Úr Streymnesi kl. 09.20
Úr Hvalvík kl. 09.25
Koma til bygdahúsið í Hósvík kl. 09.30
Koyrt verður heima aftur aftaná tiltakið áleið kl. 12.00 úr Hósvík.


text:
Elektron tekur kappingina upp við danska Nets
Føroyska tøknifyritøkan Elektron tekur nú av álvara kappingina upp við danska felagið Nets, sum í løtuni situr á so at siga allari danskari og føroyskari gjaldsmiðling.
Elektron hevur gjørt nýggja gjaldsskipan, ið kallað verður “Mínrokning”
Mínrokning tekur kappingina upp við danska “Betalingsservice” so nú koma kundar at fáa tvey gjaldsyvirlit, um so er at flytingar liggja ikki í báðum skipanum.
Tað eru longu nú nógvar føroyskar fyritøkur, ið nýta Mínrokning, og sum skilst er hendan skipanin bíligari hjá fyritøkum at brúka enn danska skipanin hjá Nets.
Danska fyritøkan Nets er júst skrásett á danska keypsskálanum, og hevur seinastu árini støðugt og áhaldandi hækkað prísirnar fyri sínar tænastur.
Nú velja føroyingar so enn einaferð at royna seg við egnari loysn, og spennandi verður at fylgja, um hetta ferð at eydnast hesaferð.


text:
HB hægstu rating í Føroyum sambært ECA
Felagið06-09-2013 - Jónfinn Petursson
Onkur hevur kanska varnast, at ein leinkja til ECA er komin at standa niðast á heimasíðuni hjá HB.
Hetta kemst av, at Havnar Bóltfelag, sum hevur verið tilknýttur limur(associated member) í felagsskapinum í nøkur ár, frá 1. Juli 2013 er vorðin fastur limur (ordinary member) í European Club Association, fyribils fram til juli 2015.
ECA er áhugafelagsskapur hjá europeiskum fótbóltsfeløgum, sum luttaka í kappingunum hjá UEFA. Tað ber ikki til at melda seg inn í ECA, men skipanin virkar á tann hátt, at feløgini fáa limaskap í mun til eina rullandi styrkismeting.
HB hevur sterkastu styrkismetingina í Føroyum og er í løtuni einasti fastur limur í ECA við atkvøðurætti á aðalfundinum og møguleika til at stillla upp til álitisstørv í felagsskapinum. ECA ber allan kostnað av okkara luttøku á fundum felagsins.
Trý onnur føroysk feløg hava í løtuni tilknýttan limaskap uttan atkvøðurætt í ECA. Tey eru EB/Streymur, B36 og NSÍ.
Mánadagin og týsdagin í komandi viku verða umboð fyri føroysku feløgini við á árliga aðalfundinum í Geneva í Sveis. Finnbogi Arge umboðar HB á aðalfundinum, sum verður stýrdur av fyrrverandi týska landsliðsleikaranum Karl-Heinz Rummenigge.


text:
Dreingjasíðan hevur kanska ikki fingið so nógva umtalu her á síðuni síðan kappingarbyrjan, men tað er ikki tí vit ikki eru væl umboðaði í øllum deildum. Vit mugu bara notera okkum, at venjararnir á kvinnusíðuni hava verið raskari at senda heimasíðuni tips og frágreiðingar frá ymiskum kappingum og dystum.
So, her ein bóltur sparkaður upp í luftina til venjarar og leikfólk annars á dreingjasíðuni at temja og spæla víðari.
Annars fara allir dreingir í summarfrí tá henda vikan er farin og helst verður byrjað aftur fyrst í august. Tó verða helst onkrar stuttligar os spennandi summarvenjingar á skránni.
U12 dreingir ið skulu til Danmarkar eru tó undantiknir summarfrítíðina og venja sum vanligt fram tit túrin.
Heimasíðan hitti høvðusungdóms- og klubbvenjara okkara, Milan Cimburovic, nú um dagarnar, og hann letur sum heild sera væl at gongdini higartil.
Serliga hugaligt er at vit hava tvey lið, U14 og U16 dreingir, við á stóra finaludegnum á Tórsvølli 23. og 24. august.
Milan biður okkum her á síðuni minnast til at takka foreldrum við stóran stuðul og lán av børnum. Uttan tykkara vælvild og hjálp høvdu vit ikki megnað at luttikið við so nógvum liðum í øllum kappingum. Eisini skulu vit bera eina stóra tøkk til venjarar, leikarar og hjálparfólk annars.
Serliga fegin er Milan eisini um at hóast lítið pláss og vánaligar umstøður, hava venjingarnar verið sera væl skipaðar og avgreiddar av øllum.
Hóast summarfrí er á skránni er spennandi fótbóltskúli á skránni í summar. 28. og 29. juni verður risa-stórur skúli á skránni í Havn har millum 250 og 300 luttakarar hava teknað seg higartil.
Ikki skortar heldur við hjálp, tí um 30 fólk hava tegnað seg til at hjálpa til. Vit skulu heilsa og siga, at um onkur hevur hug at taka eina hond í, er altíð pláss fyri tí. Vit gleða okkum til tveir fínar dagar saman við góðum fólki úr øllum landinum.
Annars skulu vit bara minna okkara ungu um at fylgja við á heimasíðuni nær byrjað verður aftur eftir summarfrí og um onkur summarvenjing verður á skránni.
At enda biður Milan Cimburovic okkum heilsa øllum og ynskja øllum eitt gott summar.
Niðast her á síðuni hava vit sett nakrar myndir ið Turið Láadal Sejersdóttir tók í samaband við dyst hjá U14 dreingjum móti Víkingi.
Myndir: Turið Láadal Sejersdóttir


text:
Ársins Jólaveitsla
Árliga jólaveitslan, sum Stuðlafelagið hjá ÍSB skipar fyri, var hósdagin, 13. desember. Sum vanligt, høvdu yvir 100 fólk teknað seg. Hetta gjørdist eitt sera hugnaligt kvøld við góðum mati, ísi omaná, tónleiki, undirhaldi og dansi um jólatræið. Tað er fasta manningin, ið stendur fyri tónleikinum og undirhaldið verður skipað av Bergi Jensen. Sum vanligt vóru talur, sangir og stuttligar søgur sagdar. Egga Jensen, formaður ÍSB, takkaði at enda øllum fyri luttøku og ikki minst Stuðlafelagnum við Magdalenu Johannesen á odda. Uttan Stuðlafelagið var eingin veitsla.
Hjartaliga tøkk – og Gleðilig jól, takk fyri farna árið við vón um eitt hendingaríkt og spennandi 2013.
Nevndin hjá ÍSB
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Løgregla og bjargingarlið hava síðan í gjárkvøldið leitað eftir einari 75 ára gamlari kvinnu í økinum við Støðlafjall og Stórafjall.
Tað váttar løgreglan fyri Dimmalætting.
- Orsøkin til nógva virksemið við Gøtueiði er, at tað hevur verið leitað síðan í gjárkvøldið eftir einari kvinnu, sum fór í hagan seinnapartin í gjár. Familjan hevði samband við hana, men misti sambandið, og tá hon ikki var komin aftur íaftur, var farið at leitað út móti kvøldið. Og tað hevur verið leitað í alla nátt, sigur vakthavandi.
Hon greiðir frá, at kvinnan er staðkend í økinum har hon gekk, og at tað ikki er óvanligt, at hon er farin í hagan einsamøll.
Familjan tosaði við konuna meðan hon var burtur. Men tá tey mistu sambandið við hana og tá hon ikki var komin aftur, tá kvøldið var komið á, kom ófriður á tey og farið var at leitað.


text:
Fyrsti ósigurin anno 2013
1. lið02-06-2013 - Jónfinn Petursson
Effodeildin, 12. umfar: EB/Streymur - HB 2-0 (2-0)
So taptu vit ársins fyrsta landskappingardyst. Hóast vit løgdu vertirnar undir stórt og tungt trýst í seinna hálvleiki, var skaðin hendur í fyrra. Tvey heppin mál, har okkara verja sá eitt sindur ivasom út, var tað í skiltu liðini. Vertirnir dugdu betur at halda okkum frá fatinum, og tí megnaðu vit ikki at koma aftur í aftur.
Vit løgdu bragdligari fyri við fleiri góðum skotroyndum. Verjan hjá EB/Streymi var tó fyri hvørja ferð, og ikki fyrr enn smáur hálvur tími varð leiktur, sluppu vit inn um fyrstu ferð. Tíverri var Heini ikki nóg avgjørdur, so skotroyndin fór beint á René Tórgarð.
Løtu seinni skoraði EB/Streymur. Símun verður eyðsýniliga skumpaður í eini góðari kontraroynd, men dagsins dómari, ið sæð við EB/Streyma brillum, kom sera væl frá uppgávuni, var stummur. Endin er, at vertirnir fáa horna, ið Levi Hanssen setur í málið við hjálp av okkara monnum á mállinjuni.
Lítla løtu seinni punkterar dysturin. Sundalagsmenn fara í eitt eyðkennt snarálop. Bólturin verður sendur innfyri, og hóast fleiri okkara hildu, at talan var um rangstøðu, sluppu vertirnir at skalla bóltin tvørtur við, og har var Leif Niclasen klárur og legði vertirnar tvey framum.
Fimm minuttir fyri hálvleik átti Levi at sett sítt næsta mál inn, men tíverri fyri hann var Hans Jørgensen knappur og bjargaði frálíka skotinum.
Heini varð feldur í brotsteiginum í eini góðari støðu, men heldur ikki hesuferð lat Eiler við seg koma, og so hendi einki meira í fyrra hálvleiki.
Vit herjaðu á beinanvegin í seinna hálvleiki. Alex, Bárður og Christian royndu seg við langskotum, men hvørjaferð uppum.
Leikgongdin var áhaldandi tanna sama. Vit koyrdu á, meðan vertirnir bíðaðu eftir møguleikunum. Smátt um smátt bleiv okkara spæl meiri ósamanhangandi og tilvildarligt, og skjótu leikararnir hjá EB/Streymi vóru eisini ein støðug hóttan. Serliga Hans Pauli Samuelsen royndist væl og dugdi sera væl at halda høvdið kalt, tá á stóð.
Santos hevði okkara bestu roynd, tá hann úr knappum 30 metrum sendi eitt langskot á stongina. Men í dag var tað stong út fyri okkara viðkomandi. Allar tríggjar skiftingarnar vórðu gjørdar í senn, men einki hjálpti.
Tí kundi Eiler loksins bríksla av og harvið staðfesta okkara fyrsta ósigur í Effodeildini 2013. Tað var so tað, og nú mugu vit bara koyra á aftur næstu ferð.
Stórt rós tó til okkara áskoðarar, ið áhaldandi róptu okkara menn fram og ikki fullu í fátt eftir staðfesta ósigurin, men ósvitalig stóðu og klappaðu og stuðlaðu okkara monnum í keðiligu løtuni.
Nú verður friður í 14 dagar, meðan landsliðið er á ferð í Írlandi og Svøríki. Næsti dystur okkara er heima ímóti liðnum á øðrum plássi, ÍF.
KOYR Á, HB!!!
HAGTØLINI
Effodeildin 12. Umfar: sunnudagin 2. juni 2013 kl. 15.00 við Margáir
EB/Streymur – HB 2-0 (2-0)
1-0 Levi Hanssen 30
2-0 Leif Niclasen 37
Liðið: Hans Jørgensen - Alex José dos Santos (Pál Mohr Joensen 72), Jóhan Troest Davidsen, Gunnar Haraldsen, Jógvan Rói Davidsen (Kristin R. Mouritsen 72) - Símun Samuelsen, Fróði Benjaminsen (liðsk.) - Bárður Olsen,Christian R. Mouritsen, Andrew av Fløtum (Tróndur Jensen 72)
Óbrúktir eykaleikarar: Teitur M. Gestsson og Magnus Egilsson
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Gunnar Haraldsen, Andrew av Fløtum og Símun Samuelsen
Reytt kort: -
Dagsins maður: Heini Vatnsdal
Dómari: Eiler Rasmussen
Hjálpardómarar: Edvard Højgaard og Jóannes M. Mikkelsen
4. dómari: Alex Troleis
Myndir: Rakul Hansen


text:
Mona Breckmann
18.12.2017 - 09:09
Mentan > Heilsa & Umhvørvi > Heilsa & Vælvera
Jólini eru nakað serligt, og
nýggja árið er um hornið. Tá
leita tankarnir aftur á árið,
sum fer. Eisini hyggja vit at
nýggja árinum og gera okkum
tankar og ynskir um, hvussu
tað hilnast.
Til tykkara, ið eru áhugað at
seta orð á, hvussu nýggja
árið skal síggja út, havi eg
eini ráð:
Setið tykkum lyftir OG mál
Munur er á einum máli og
einum lyfti. Vit seta, koma á og útinna eitt mál, meðan vit
halda, geva og lova (ella
enntá bróta) eitt lyfti.
Mál
At seta sær mál og arbeiða
seg fram móti teimum er eitt
gott amboð til gleði og
vøkstur.
"At renna maraton" ella "At
tosa ræði spanskt" eru góð mál.Tey eru greið. Tað er lætt
at avgera, um tað er rokkið.
Tá tú hevur klárað tað, er tað nátt.
Lyftir
"At eta meiri grønmeti", "at gevast at slatra" ella "
at venja" eru meira lyftir
enn mál. Vit vakna ikki ein
morgun og siga: "Eg havi útint tað!". Hetta
taka vit støðu til at gera hvønn dag, í nøkrum førum restina av
lívinum, fyri at bøta
góðskuna á gerandisdegnum hjá
okkum sjálvum og teimum
rundan um okkum.
Her eru væntanirnar øðrvísi. Her royna vit hvønn dag at
liva upp til lyftini.
Onkuntíð eydnast tað og
stundum ikki.
Men hvør dagur er ein nýggjur
møguleiki. Her ræður um, at vit ikki
vænta at vera liðug við
okkara lyftir. Vit verða ikki
vónsvikin ella missa mótið,
um tað verður avbjóðandi.
Eini góð ráð er at seta seg niður at skriva 3
mál og 3 lyftir á eitt pappír. Set tað í orð og gev tær tíð
at hugsa um hetta. Skriva síðani eina ætlan. Tað krevur lítið av
okkum at velja og eyðlýsa
málini og lyftini.
Avbjóðingin er tó, at vit hava greiða ætlan og
fremja hana hvønn dag.
Góða eydnu.
Eg vil ynskja tykkum eini gleðilig jól og Harrans signað nýggjár.
Síggjast næsta ár.


text:
Fult teknað til hálvt maraton
Leygardagin 3. september skipar Ítróttarfelagið Frælsi í Vágum fyri hálvum mara...
Kristofferson spælir eykakonsert til frama fyri Barnaheimið
Á Barnaheiminum eru tey farin undir tónleikaátak; til hetta krevjast ljóðføri o...
Hundraðtals sjófólk vanta at endurnýggja sítt sjóvinnubræv
Nú freistin at søkja um endurnýggjan av sjóvinnubrævi gongur út, vanta enn 775 ...
Vápnahvíldin sett í verk í Kolumbia
Í nátt byrjaði vápnahvíldin í Kolumbia millum størsta uppreistrarbólkin á vinst...


text:
Sum fyrsti føroyingur hevur Thomas fingið nýtt bris og nýtt nýra, og lívið er fullkomiliga broytt.
Hetta stendur at lesa í Dimmalætting, sum kemur út í dag. Talan er um eina sanna medisinska kollvelting, tí Thomas, sum hevur livað við sukursjúku í 31 ár hevur fingið eitt fullkomiliga nýtt lív.
Hann hevur havt diabetes týpu 1 við øllum teimum mongu álvarsligu avleiðingarnar, sum tað kann hava við sær. Millum annað hevur hann havt hjartastegð, og hann hevur mist sjónina ikki færri enn fýra ferðir.
Í fjør fór Ríkissjúkrahúsið aftur at flyta bæði nýta og bris í sambandi við vevflutnað til fólk, sum hava fingið nýrasvik. Ein danir og ein føroyingur fingu hesa viðgerð, og báðir eru nú frískir.
12. juli bleiv Thomas L. Madsen útskrivaður:
- Ein fantastisk kensla, sum hevur verið alt stríðið vert, sigur Thomas, ið nú hevur útlit til eitt lív, sum hann altíð bara hevur droymt um, sigur Thomas við Dimmalætting.
Øll søgan er at lesa í Dimmalætting, sum kemur út í dag.


text:
- Kommunan roynir at gera alt fyri at fáa hatta burtur frá eygunum á fólki. Vit hava á afturlatnum fundi í býráðnum havt málið til viðgerar, og øll sum vóru á fundi vóru samd um, at hatta má burtur haðani. Tí hatta sær ræðuligt út. Men borgarin eigur stykkið, har jarnið liggur á, og hann hevur umhvørvisgóðkenning til tað. So tað er ikki í okkara hondum, og vit kunnu ikki gera annað enn royna at fáa semju við hann, men tað gongur striltið.
Tað sigur Tórbjørn Jacobsen, borgarstjóri í Runavíkar kommunu í sambandi við, at gamalt jarn verður savnað saman á einum stykki, sum liggur tætt undir vegnum í Skálafirði, beint omanfyri bátahylin í bygdini.
- Sum ein borgari í Runavíkar kommunu og íbúgvi í Skálafirði, eri eg noyddur at gera vart við syndarligu viðferðina Skálafjarða bygd hevur verið úti fyri seinastu tíðina. Um hugt verður kring landi í dag, er tað sjáldsamt at síggja tyrvingarpláss í bygdum øki, ella í stuttari fjarstøðu av bygdum øki. Seinastu tíðina eru trý tyrvingarpláss komin í Skálafirði, umframt at vøkur náttúruøki eru skemmað av skilaleysari atferð hjá einstaklingum.
Tað skrivar Pól Esper H. Hansen, í kæruni, sum hann hevur sent myndugleikunum í samband við "óruddiligu" støðuna í Skálabotni.
Lesið meira HER


text:
Sjálvtøkur
Umvegis sjálvtøkurnar hevur tú sum kundi í Eik lætta atgongd til reiðan pening, bæði tá Eik Banki er opin og uttan fyri upplatingartíðirnar. Sjálvtøkurnar hava opið alt samdøgrið allar dagar í vikuni við fáum undantøkum:
1. Sjálvtøkurnar verða uppdateraðar hvørja nátt kl. 02.00, og eru sjálvtøkurnar tá óvirknar í uml. 10 minuttir.
2. Næturnar til mánadagar eru sjálvtøkurnar óvirknar í uml. hálvan tíma, tvs. frá uml. kl. 02.00 til 02.30.
3. Náttina til 2. sunnudag í hvørjum mánaða eru sjálvtøkurnar óvirknar kl. 01.00 - 05.00.
Hesi undantøk eru galdandi fyri allar SDC sjálvtøkur í Føroyum og Danmark.
Eik hevur sjálvtøkur á hesum støðum:
Hesi gjaldskort kunnu brúkast í sjálvtøkunum hjá Eik. Tá Eik Banki er opin, fæst avrit av seinastu 10 bókingunum á kortkontuni í sjálvtøkunum.


text:
- Tíðindi, mentan og ítróttur
Uttan virknað um hon ger seg inn á aðrar lógir
Føroyska stjórnarskipanin fær ongan rættarvirknað ella bara avmarkaðan rættarvirknað, har sum hon ikki er í samsvari við grundlógina, heimastýrislógina og yvirtøkulógina.
Tað er, um verandi uppskot verður samtykt.
Tað sigur Lars Løkke Rasmussen, forsætismálaráðharri, í sínum hoyringarskrivi um stjórnarskipanina.
Forsætisráðharrin spurdi í danska Løgmálaráðnum um uppskotið, og hann vísir til svarið haðani í sínum hoyringarsvari.
Hjá donsku stjórnini er avgerandi, at danska grundlógin framvegis verður galdandi í Føroyum, so leingi Føroyar eru í ríkinum.
Lars Løkke Ramussen biður um, at stjórnin verður kunnað, um arbeiðið við stjórnarskipanini ger, at ivi verður um stjórnarskipanarligu støðu Føroya.
Løgmálaráðið sigur í sínum uppriti, at soleiðis sum uppskotið nú er orðað, er ætlanin, at grundlógin framvegis verður galdandi í Føroyum.
Sí eisini


text:
Skrivað: Rakul Dalsgaard-Jakobsen
Eftir eitt tíðarskeið fult av borðplanum, hølisprýði og brúðarvalsi, er brúðarferðin heilt sikkurt eitt kærkomið andarhald fyri nýgifta parið. Um hendan ferð verður beint eftir brúdleypið ella eina tíð aftaná er ymisk frá pari til par, men eitt er vist, og tað er at hendan ferð er nakað heilt serligt.
Klassiska brúdleypsferðin
Heimurin er stórur, men tað vísir seg ofta, at nøkur ávís ferðamál eru serliga vælumtókt tá brúdleypsferðin skal leggjast til rættis.
Maldivurnar
Ofta verður sagt, at Maldivirnar eru eitt paradís har tíðin stendur í stað, og er hetta tí eitt upplagt stað at halga alla sína tíð til sína betri helvt.
Tá man sigur Maldivurnar, sigur man eisini marglætis avslapping. Á Maldivunum kanst tú uppliva gourmetmatstovur, tú kanst kava í fantastiskum koralrivum og ganga hond í hond við sjóvarmálan og njóta hvønn annan, meðan sólin fer í kav í indiska oceaninum.
Her kanst tú búgva á risastórum All-inclusive hotelli, ið liggur beint út til strondina ella í privatari bungalow við egnum pooli og privatstrond. Ofta verður sagt, at Maldivirnar eru eitt paradís har tíðin stendur í stað, og er hetta tí eitt upplagt stað at halga alla sína tíð til sína betri helvt.
Hawaii
Her kanst tú læra at dansa hula, og sjálvandi skal eisini standast á brimfjøl nú ein er í landinum, ið hetta bleiv uppfunnið.
Fríski blómuangin í luftini setir karmarnar fyri veruligum romantikki. Tað heita klára vatnið er lokkandi og avslappandi. Náttúran er bergtakandi. Onki stað í heiminum er sum Hawaii og er hetta ein fantastisk destinatión til eina brúdleypsferð. Á Hawaii ber til at vitja eitt av mest aktivu gosfjøllunum í heiminum. Her kanst tú læra at dansa hula, og sjálvandi skal eisini standast á brimfjøl nú ein er í landinum, ið hetta bleiv uppfunnið.
París
Velur man at halda brúdleypsferð í býarinnar býi, verður romantikkur og tveysemi heilt vist í fokus. París er ein sera romantiskur og vakur býur. Her er nógv at síggja og uppliva. Skriva nøvnini hjá tykkum á eitt heingilás og sett tað á kærleiksbrúnna, Pont des Arts. Ger sum franskmenninir og deilið eina fløsku av fronskum víni á stóru trappuni uttanfyri vøkru kirkjuna Sacré-Coeur. Etið romantiskan døgurða umborð á einum av mongu bátunum, ið sigla á kendu ánni Seinen, ið rennur ígjøgnum býin. Møguleikarnir í París eru nógvir og er hetta eitt sera gott ferðamál til eina brúdleypsferð.
Fjakkara brúdleypsferð
Tað verður alsamt meiri vælumtókt, at brúdleypsferðin verður ein fjakkara ferð í longri tíðarskeið enn klassiska ferðin plagar at vera.
Romantisk road trip
Ein av best umtóktu rutunum er, rutan millum San Francisco og Los Angeles. Túrurin tekur ikki nógvar dagar, men mælt verður til, at man gevur sær góða tíð. Gistið í nøkrum av teimum smáu hugnaligu býunum, ið tit koma til á vegnum. Brúkið nakrar dagar í frískari luft og njótið friðsæluna og frælsið í tjóðarparkini Yosemite. Steðgið á í Malibu og sólið tykkum á teimum nógvu strondunum og eygleiðið tey, ið standa á brimfjøl og ríða á aldunum. At enda brúkið nakrar dagar í Los Angeles, vitjið Universals Studios, Santa Monica Pier, hyggið eftir Los Angeles Lakers á heimavølli ella okkurt fjóðra. Eitt er vist, í LA fara tit ikki at keða tykkum.
Interrail
Hví uppliva eitt land, tá man kann uppliva fleiri? Eru tit áhugaði í mentan, søgu og evropa, er Interrail heilt sikkurt nakað fyri tykkum. Interrail hevði sína stórtíð í 1980’unum, men er við at fáa sína renessansu. Ferðist við toki úr einum evropeiskum býi í ein annan víðari til ein triðja. Her er pláss fyri spontaniteti, tí ikki er neyðugt at bíleggja alla sína ferð í einum. Um tit ikki tíma at fara ’klassiska’ túrin úr Danmark, gjøgnum Týskland, Frakland og Italia, ber til at flúgva til t.d. Budapest og so við toki ígjøgnum eysturevropa. Møguleikarnir eru nógvir.
Barnavinarligar brúdleypsferðir
Um børnini skulu við á brúdleypsferð, er neyðugt at taka atlit til teirra tørv og áhugað, Tí er Disneyland eitt upplagt ferðamál til eina brúdleypsferð við børnum. Til ber at búgva á hotelli inni í stuttleikaparkini. Tá er ikki neyðugt at royna alt ið roynast kann uppá ein dag. Disneyland Paris liggur ikki langt frá París, so um hugur er til tess, kann viðmælast at fara ein túr til henda vakra og romantiska bý.
Hetta eru bert nøkur dømi uppá ymiskar brúdleypsferðir, møguleikarnir eru nógvir og bert fantasiurin ið setur mørkini.
Eftir er bert at siga, góða ferð.
Kelda: www.bryllupsfeber.dk
Deil hesa grein


text:
16. novembur 2017 í Klingruni í Norðurlandahúsinum
Føroya Fróðskaparfelag bjóðar til ráðstevnu
Setan
Partur 1
Partur 2
Partur 3
Patur 4
Partur 5
* Leggur fram
[1] Grundað á: Tróndur J. Kragesten, Knud Simonsen, Andre Visser, Ken H. Andersen, Gunvør á Norði, og Creawford Revie: Sjóvarfalsdrivið smittusamband millum aliøkir í Føroyum, og Knud Simonsen, Sissal V. Erenbjerg, Erna Joensen, Gunvør á Norði, Øystein Patursson, Jon Albretsen, Anna D. Sandvik, Lars Asplin, Eigil Kaas og Ebba Mortensen: Rákið í Sundalagnum og hjáliggjandi firðum
Ráðstevnan er ókeypis og opin fyri øllum. Við atliti at mati biðja vit um, at luttakarar skráseta seg við at senda teldupost til Winny@setur.fo
Væl møtt!


text:
Føroya Fróðskaparfelag er stovnað í 1952.
Eitt mið felagsins var at “virka fyri at fáa settan á stovn ein ognargrunn og soleiðis royna at leggja støðið undir ein komandi lærdómsstovn í Føroyum.” Hetta eydnaðist, og í 1965 varð Fróðskaparsetur Føroya sett á stovn. Frá 1965 til 1987, tá ið setrið fekk nýggja stýrisskipan, átti felagið 3 av 5 limum í setursráðnum.
Felagið og Fróðskaparsetrið hava í nógv ár samstarva um orðabókaarbeiði, útgávuvirksemi, almennar fyrilestrar o.tíl. Í 2006 stovnaði Fróðskaparfelagið saman við Fróðskaparsetrinum forlagið Fróðskap.
Nevndin í ár 2016 er fylgjandi:
Maria Dam, forkvinna
Leivur Janus Hansen, kassameistari
Áki Vang, skrivari
Óluva Eidesgaard
Zakaris Hansen
Til ber at venda sær til felagið á telduposti: fff@frodskaparfelag.fo


text:
Nýskapandi vinnugreinar og samanhangir
Í hagtølini um nýskapan verður ljós varpa á ymisk viðurskifti innan nýskapan og hugt verður at:
- úrslitum innan tøkniliga produkt- og tilgongdarnýskapan (PT-nýskapan), umframt hvussu fyritøkur formliga verja nýskapanir við eitt nú patentum og vørumerkjum
- innsatsinum til frama fyri PT-nýskapan, tað er útreiðslur til menning av slíkum nýskapanum
- sjálvari menningartilgongdini, tað er samstarv í menningini, kunningarkeldur, stuðul umframt forðingar.
- úrslit innan aðra "ikki tøkniliga" nýskapan, tað er nýskapan í virkisbygnaði og marknaðarføring.
Sum mynd 1 omanfyri bendir á er væntandi, at ávísir samanhangir eru millum hesi viðurskifti. Hagtølini eru tó ikki gjørd til at avdúka slíkar samanhangir, men gott er at hava hetta í huga, tá hagtølini verða tulkaði.
Eitt høgt nýskapanarstig vildi bent á at:
- Vinnan er virkin við at menna nýskapanir, og at nýskapanarinnsatsurin er munandi. Um vinnan er nýskapanarvirkin er tað sannlíkt, at hon eisini verður PT nýskapandi í framtíðini. Um hesin innsatsur í lutfallsliga stóran mun er G&M drivin, so er møguligt, at nýskapanarúrslit í framtíðini koma at hava eitt stórt nýggjheitsvirði og í stóran mun eru vard fyri framtíðina. Um hesin innsatsur hinvegin er nógv drivin av meira "vanligum" menningarvirksemi, so verður helst talan um nýskapan av lágum "nýggjheitsvirði" í framtíðini.
- Vinnan hevur góða atgongd til nýskapanarkeldur t.e. førleikar antin innanhýsis, við samstarvið ella keyptir førleikar. Samstundis eru ikki forðingar, so sum væntandi tørvur á nýskapan.
- Vinnan hevur eisini nakað væl av aðrari nýskapan eitt nú í virkisbygnaði og marknaðarføring. Virkisbygnaðurin er grundleggjandi karmurin, eins og tørvur er á marknaðarføring, tá nýggj ella munandi betri produkt skulu innførast á marknaðin.
Mynstrið í t.d. Danmark er væl í samsvari við hetta. Men úrslitini frá føroysku vinnuni vísa sum heild, at føroyska mynstrið ikki heilt er í tráð við omanfyri nevnda.
Úrslit
PT nýskapan
Sambært hagtølunum eru fíggjarvinna og vitanartænasta mest nýskapandi. Heili 82% av fyritøkunum í fíggjarvinnuni vóru PT nýskapandi, meðan 58% av fyritøkunum í vitanartænastu og 55% av fyritøkunum í framleiðsluvinnuni vóru PT nýskapandi. Í hinum endanum komu fiskivinna við 36% av fyritøkunum og í handilsvinnu vóru 34% PT nýskaparar. Býtið millum produkt og tilgongdir er nokk so javnt, tó at munandi meira produktfokus er í fíggjarvinnu og vitanartænastu, meðan fiskivinnan nýskapar lutfallsliga nógv meira av sínum tilgongdum.
Mynd 2: PT nýskapandi fyritøkur skiftar á vinnugrein, árini 2002-04, í % av øllum spurdum fyritøkum
Umsetningin
Hjá vitanartænastuni, aðrari vinnu og framleiðslu sæst nýskapanina best aftur á umsetningin. Sæð í mun til "nýggjheitsvirðið" er tað vitanartænasta, sum umsetur størsta partin av marknaðarnýggjum produktum, men her liggur fíggjarvinna eisini frammalaga. Handilsvinna merkir nýskapanina minst á umsetninginum.
Mynd 3: Umsetningur frá nýskaptum produktum skiftur á vinnugrein, í % av umsetningi ár 2004
Aðrar ávirkanir av produktnýskapan, so sum betri dygd og størri úrval, merkist best hjá Fíggjarvinnuni, meðan fiskivinna og onnur vinna merkja minst til hetta.
Mynd 4: Ávirkan av produkt nýskapan, sum hava stóran týdning, skift á vinnugrein, árini 2002-04
Ávirkanir
Fíggjarvinnan merkir eisini best til ávirkanir av nýskaptum tilgongdum, so sum smidligari framleiðslu og størri framleiðslumegi, men eisini fiskivinnan merkir væl til betringar av betraðum tilgongdum. Hetta samsvarar væl við, at fiskivinnan í væl størsta mun hevur nýskapað tilgongdir. Handilsvinnan merkti minst til slíkar fyrimunir.
Mynd 5: Ávirkan av tilgongdar nýskapan, sum hava stóran týdning, skift á vinnugrein, árini 2002-04
Verja nýskapanir
Hóast ógvuliga avmarka, gjørdi vitanartænasta mest burturúr at verja nýskapanir. Einstakar fyritøkur innan framleiðslu og aðra vinnu skrásettu vørumerki, meðan verja ikki varð brúkt í hinum vinnugreinunum. Hetta er kanska óvænta, serliga tá hugsa verður um høga nýskapanarstigið innan fíggjarvinnuna.
Mynd 6: Fyritøkur, ið verja nýskapanir, skiftar á vinnugrein árini 2002-04, í % av nýskapandi fyritøkum
Innsatsur
Í tráð við høga nýskapanarstigið eru lutfallsliga flestar fyritøkur í fíggjarvinnuni, heili 82 %, ið høvdu útreiðslur til nýskapan í 2004. Síðani fylgur vitanartænasta við 44% og framleiðsla við 41%, meðan fægstar nýskapanarvirknar fyritøkur vóru í handilsvinnuni.
Mynd 7: Fyritøkur við útreiðslum til nýskapan, skiftar á vinnugrein ár 2004


text:
Kristina Háfoss setur á tingfundinum í morgin, munnligan fyrispurning til Jørgen Niclasen, landsstýrismann í fíggjarmálum viðvíkjandi avleiðingunum fyri Føroyar, nú Danmark flytur fíggjarliga lóggávu og fíggjareftirlit til ES
1. Hvørjar avleiðingar væntar landsstýrismaðurin tað fær fyri Føroyar, nú Danmark flytur lóggávuvald og eftirlit viðvíkjandi bankum til ES, meðan Føroyar framhaldandi eru fevndar av danskari lóg og donskum eftirliti fyri bankarnar?
2. Er nevndin, ið varð sett at greina avleiðingarnar fyri Føroyar og Grønland av, at Danmark flytur fíggjarliga lóggávu og fíggjareftirlit til ES, liðug við sítt arbeiði?
3. Um nei, nær væntast hon at vera liðug?
4. Um ja, hvør er niðurstøðan?
Viðmerkingar
Danmark flytur nú og í næstum sítt lóggávuvald og fíggjareftirlit – heilt ella partvíst – fyri peningastovnar til ES, meðan Føroyar, ið sum kunnugt eru uttan fyri ES, í verandi støðu eru undir danskari fíggjarligari lóggávu og danska fíggjareftirlitinum.
Hetta ger støðuna sera fløkta, og enn er ógreitt hvørjar avleiðingarnar verða.
Nevnd er fyri langari tíð síðan sett at greina avleiðingarnar fyri Føroyar og Grønland. Enn hevur tó ikki verið nakað at frætt um úrslitið av hesum arbeiði.
Fyri at fáa lýst hetta mál, verða hesir spurningar settir landsstýrismanninum.
Á Løgtingi, 14. apríl 2015
Kristina Háfoss


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Felagsskapur
100 dagar
Í dag eru 100 dagar síðani síðsta aðalfund hjá Svimjisambandi Føroya, og sostatt eisini 100 dagar síðani nýggja starvsnevndin tók yvir við mær sum formanni. Ein spennandi tíð, um enn hin setningurin eisini rennur mær til hugs, at ‘tað er … Continue reading
Broyttar kravtíðir til Oyggjaleikir 2015
Soljóðandi skriv varð sent formonnum og venjarum í føroysku svimjifeløgum í gjárkvøldið: Góðu tit formenn og venjarar í føroysku svimjifeløgunum Viðfest er skriv um broyttar kravtíðir til Oyggjaleikir 2015. Hetta er gjørt eftir áheitan frá serliga høvuðsvenjarum, og vil eg … Continue reading
Gleðilig jól og gott nýggjár
Svimjisamband Føroya ynskir øllum eini gleðilig jól og eitt eydnuríkt nýggjár. Næsta ár verður minst líka spennandi !
Formansskifti í SSF
Svimjisamband Føroya hevði sín árliga aðalfund í gjár, har millum annað formansval var á skránni. Eisini var ta stórmál á skránni, at Føroyar sum er ikki sleppa at luttaka undir egnum flaggi á næstkomandi Evropeisku JuniorMeistarastevnu.
Aðalfundur í Svimjisamband Føroya, 25. mai
Leygardagin, tann 25. mai kl. 13.00, verður árligi aðalfundin hjá Svimjisamband Føroya hildin í ÍSF-húsinum. Continue reading
Aðalfundur 27. mai kl. 19.00
Aðalfundur í Svimjisambandi Føroya verður í ÍSF-húsinum fríggjakvøldið 27. mai 2011 kl. 19.00. Skrá sambært lóg SSF. Svimjisamband Føroya


text:
Mánadagin 5. juli kemur bókin "Fiskiskapur - fjølbroyttar ásetingar," sum Óli Samró, búskaparfrøðingur og fiskivinnuráðgevi, hevur skrivað. Bókin lýsir, hvussu fiskivinnan kring heimin er skipað, og hvussu ymisku fiskivinnuskipanirnar virka og roynast á heimsins høvum.
Óli Samró skrivar millum annað:
"Fjølbroytt er, hvussu londini áseta, hvørjum fiskivinnan skal tæna, og hvør tað er, ið eigur fiskin. Í Føroyum er orðingin: “... ogn Føroya fólks.” Í Norra: “... ligg til fellesskapet i Noreg”, í Íslandi: “...standi undir lífsafkomu og hagsæld þjóðarinnar”.
Í øllum londum eru stríðsmál millum samfelagsbólkar. Politisku og vinnuligu áhugamálini eru ymisk og stór.
Nøkur halda, at kvotur er besta loysnin, meðan onnur halda fiskidagar. Stríð er um, hvussu loyvir eiga at útlutast, eftir søguligum fiskiskapi ella boðin út á marknaði. Ósemja er um, annaðhvørt útlendingar kunna eiga fiskiskip og loyvir, ella ikki.


text:
Christian Restorff Mouritsen sendi eitt hart hornaspark beint í pannina á liðskiparanum, Johan Troest Davidsen, sum í høgum avsetti stútaði kúluna inn í meskarnar hjá B68.
Framherjarnir hjá okkum høvdu til fánýtis, allan dystin, roynt at funnið málið hinumegin, men tað var ikki fyrr enn liðskiparin og aftasti maður fór fram, at tað lukkaðist og eydnan vendist.
HB hevði bóltin meginpartin av tíðini, men framherjarnir høvdu trupult við at sleppa ígjøgnum verjuna hjá B68, sum stóð sera væl á vøllinum.
Leikararnir hjá B68 skulu hava rós fyri, at teir stríddust manniliga og ongantíð góvu skarvin yvir, og vórðu teir hepnir, so kundu teir havt javnað í seinna hálvleiki, tá tveir kontramøguleikar stungu seg upp.
HB hevði bóltin 80% av tíðini, men álopini gjørdust sjáldan vandamikil. Í fyrra hálvleiki, tá fittur undanvindur var, gjørdust avleveringar oftast ov harðar ella ov skeivar, og tá tað endiliga eydnaðist at koma í skotstøðu, rakti bólturin ein verjuleikara hjá B68, ein annan HB-ara ella fór beint á málmannin ella við síðuna av málinum. Tað riggaði snøgt sagt bara ikki at fáa kúluna í netið.
Toftamenn høvdu runnið nógv í fyrra hálvleiki, so helst fór orkan hjá teimum at bila í seinna, hildu vit í skýlinum, men tað vísti seg ikki at ganga so.
Teir stóðu framvegis stinnir í verjuni í seinna hálvleiki og megnaðu at halda einum alsamt meira frustreraðum HB liðið burtur.
Tað er ikki lætt at spæla móti liði, sum liggur so kompakt har afturi og sum drálar nakað nógv við innkøstum og útspørkum og ofta løgdu seg á vøllin við skaða. Men tað er eisini ein partur av gaminum, og tann partin dugdu teir væl.
Hinvegin, so mugu vit ásanna, at HB liðið framvegis hevur eitt problem við at skjóta mál, tað má gerast betri enn hetta, og vænta vit eisini, at tað verður í komandi dystum.
Vit fegnast um, at vit hava fingið trý týdningarmikil stig og gleða okkum til næsta dyst, sum verður í steypakappingini móti B71. Og aftaná tað kemur so uppgerðin við B36, og hana gleða vit okkum eisini til.
Koyr á, HB!!!!
HAGTØLINI
Effodeildin, 7. umfar mikudagin 20. apíl 2015 kl. 18.00 í Gundadali
HB – B68 1-0 (1-0)
1-0 Jóhan Troest Davidsen 85’
Liðið: Teitur M. Gestsson – Ári Mohr Jónsson, Jóhan Troest Davidsen (liðsk.), Bartal Wardum , Jógvan Rói Davidsen, Tróndur Jensen, Christian R. Mouritsen (Adrian Justinussen 85), Rókur av Fløtum Jespersen (Jákup F. Hansen 90), Teit Jacobsen (Pál Mohr Joensen 74), Ari Mohr Olsen (Fróði Benjaminsen 46) og Øssur Dalbúð
Óbrúktur eykaleikarar: Niklas Thomsen og Adrian Justinussen
Gult kort: Øssur Dalbúð
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Jóhan Troest Davidsen
Dómari: Eiler Rasmussen
Hjálpardómarar: Dan Højgaard og Thorvald J. Petersen
4. dómari: Rói Jacobsen
Myndir: Rakul Hansen


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Hátíðarløta fyri Martin Joensen
Røðan, sum Karl A. Olsen, borgarstjóri, helt á hátíðarløtuni og myndir frá løtuni.
Vælkomnir vestmenningar, gestir og Martin til hesa samkomu.
Ætlanin hjá mær er at siga nøkur fá orð um listamannin Martin Joensen og í stuttum royna at lýsa ein part av hansara list. Av tí at hetta er ein hugnaløta, so fari eg ikki at hava eina drúgva bókmentafrøðiliga viðgerð av ritverkinum hjá honum. Men heldur vísa á nøkur eyðkenni í hansara skaldskapi.
Eg fari heldur ikki at greiða frá lívi, uppvøkstri og uppvakstrarumhvørvi hjá Martini, hóast vit kennast og eru uppvaksnir í sama umhvørvi - tó er ein ávísur aldursmunur. Eg kundi tó sagt ymiskt um Martin, tí hann hevur verið lærari hjá mær, og vit hava enntá verið arbeiðsfelagar á fiskavirkinum onkra summarfrítíð.
Martin er eitt fjølbroytt listafólk, hann yrkir, ger tónleik, teknar og málar. Hann fekk sær enntá útbúgving sum teknari og grafikari.
Beinleiðis orsøkin til hesa hugnaløtu er, at Martin Joensen uppiborið hevur fingið M. A. Jacobsen heiðurslønina. Hetta er ikki fyrstu ferð, at Martin fær eina heiðursløn. Longu í 1980 – tá hevur hann verið 27 ára gamal – fekk Martin Barnabókavirðisløn Tórshavnar Býráðs saman við Martini Næs fyri bókina ”Per og eg”; Martin teknaði myndirnar í bókini. Í 1983 vann hann eina yrkingakapping, sum Útvarp Føroya skipaði fyri, við tí sera vøkru yrkingini ”Ró”.
Aðrar orsøkir eru eisini at hava hetta tiltak fyri at heiðra Martini. Hann er eitt avbera gott umboð fyri sína heimbygd, og hann hevur givið okkum nógv. M.a. hevur hann yrkt Vestmannasangin og VÍF-sangin.
Hóast Martin størsta partin av lívinum hevur búð í útlegd, so er hann kortini heimbýlisskald. Onkuntíð er hann í sildaroki í Singapore og nevnir rukkulív í London Town; men aloftast nýtir hann heimligt umhvørvi í sínum skaldskapi. Ofta verður okkara bygd og okkara umhvørvi nýtt til at staðseta yrkingarnar. Vit fara í Heygadal, eru á Gerðisheyggi og í yrkingini ”Heima” njóta vit eina hugnaliga løtu í Heygatúni saman við Nicolinu, Onnu Sofíu, kettlingum, Davy Crockett og Beatles. Hesin Heygahugnin verður tó órógvaður av eini hending úti í stórheimi - Kennedy er skotin.
Martin er ikki heimføðingur, sum lýsir barndómsins mistu friðsælu, men yrkjari, sum tvinnar heimliga gerandisdagin saman við hendingum og rákum uttan úr stórheimi. Onkursvegna minnir hetta meg eitt sindur um skaldskapin hjá Williami Heinesen, har heimbýlið – mikrokosmos – speglar stórheimin – makrokosmos.
Yrkingin ”Heima”, sum eg nevndi í áðni, er eisini eitt dømi um, at alheimsgerðin ikki er so nýggj, sum onkur halda. Hóast hvørki sjónvarp ella internet var, so kom útheimurin til okkum; konurnar á Heygum skiltu væl, hvør stórhending tað var, at Kennedy varð myrdur.
Hóast tekstirnir hjá Martini oftast eru merktir av einum løttum og viðhvørt skemtiligum huglagi, so hómast tó eisini onkuntíð ein meiri álvarsligur dámur. Hetta sæst m.a. í niðurlagnum á góða sanginum ”Morgun”:
Ábyrgdin á tínum herðum
gáva frá okkum til tín
byrða, ið tung er at bera
ber hana betur enn vit.
Heimurin er ikki fullkomin, og lívið er ikki eitt spæl.
Eins og hjá flest øðrum listafólkum, so ávirka persónligar upplivingar og hendingar listina hjá Martini. Talan er bæði um eydnurík upplivisi og daprar hendingar, sum t.d. kunnu vera merktar av sjúku og deyða. Sum dømi fari eg at lesa eina stutta yrking, sum er íblást av, at Iggi doyði alt ov ungur – yrkingin eitur ”dimmið lættir”:
dimmið lættir
allar ættir
tiga
við títt høvdalag
meðan sól og summardái svóvu
yrkti náttin ein nýggjan dag
dimmið lættir
ljóst
er aftur
meðan hav og hamrar søtan svóvu
sang tær systir eitt lag so blítt.
Her er bæði sorg og saknur, men samstundis eisini vón um ein nýggjan bjartan dag.
Martin - Eg fari vegna Vestmenna Kommunu og allar vestmenningar at ynskja tær tilluku við M. A. Jacobsen heiðurslønini; samstundis fari eg at minna teg á, at hóast M. A. Jacobsen heiðurslønin er ein stór viðurkenning, so er størri at vera skald, sum hevur fólksins tokka. At enda ynski eg tær eina langa, skapandi og heilsugóða framtíð.
Takk fyri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Skulu foreldur keypa børnum rúsdrekka?
Góðan Morgun Føroyar hevði Sveinur Tróndarson og Katrinu í Geil á gátt at tosa um evnið.
Sveinur Tróndarson sær fyrimunir í tí, at foreldur keypa til børn síni, tá tey eru komin í ávísan aldur, meðan Katrina í Geil als ikki heldur, at tað er rætt at keypa rúsdrekka til børn síni. Hon eftirlýsir eina hugburðsbroyting, soleiðis at sleppast kann undan bólkatrýsti.
Í sendingini siga lurtarar eisini sína hugsan um evnið.
Á Facebook-síðuni hjá Góðan Morgun Føroyum hava 589 fólk stemma sína hugsan. 71% meina, at mann ikki skal keypa børnunum rúsdrekka.
Góð ráð til foreldur á nýggjari heimasíðu
“Liv Lívið” verkætlanin hevur heimasíðuna livlivid.fo fyri ungdóm, har tey kunnu veita sær góð ráð, vegleiðing og stuðul.
Nú er heimasíðan víðkað, so at foreldrini eisini kunnu vegleiðast og heintað góð ráð um ungdóm og rús, m.a. hvat gransking vísir og hvussu ein t.d. hevur samtalu við barn sítt um rúsdrekka og -evni. Vitja heimasíðuna á livlivid.fo/foreldur.
Heimasíðan er sera aktuel í dagsins kjaki, um hvussu nógv foreldur skulu “blandað seg uppí”, tá talan er um ungdóm og rúsdrekka.
Vitja heimasíðuna til foreldur: livlivid.fo/foreldur
Vitja Facebook síðuna hjá Góðan Morgun Føroyum
Hoyr Sveinur og Katrinu kjakast í Góðan Morgun Føroyar ella herundir
Tags:


text:
Kjakansarar: FlóvinE, Dionysus
hillbilly segði :Møguligt at hettar er galdandi í summum førum, men í fleiri førum er einans talan um at vinna neisur.
Trúgvi ikki at ein pápi kemur heim úr DK fullur at vitja barn sítt, trúgvi at hettar er nakað sum hesin pápin hevur glett seg til í mánaðir og síðani fær ein vátan vøtt um kjaftin og síðani noyðist sum av torvheiðum og tungum hjarta til DK 3 nýggjársdag uttan at hava møtt barn sítt.
Kenni tilfeldigvís ein pápa sum hevur upplivað slíkt, har mamman hevur sað tað sum eina plikt at leyggja fótonglar har sum tað er møguligt og helst har sum tað hevur sára mest.
Orsøkin til hendan kjúnarskilnaðin var, at mamman hevði gingið ótrúgv javnan og einans sat á sofuni og roykti og bíðaði eftir vikuskiftinum og hóast barni teirra búði mest hjá ommuni frá hósdag til mánadag so skuldi pápin partú knúsast við børnunum sum einasta vápn.
Í gomlum døgum kalaðu vit hettar fyri at vera fanans besettur, og er hettar tað orið sum lísir hesar damur best, at vera fanans besettar.
hillibilly segði :Trúgvi ikki at ein pápi kemur heim úr DK fullur at vitja barn sítt
kaka segði :hillibilly segði :Trúgvi ikki at ein pápi kemur heim úr DK fullur at vitja barn sítt
Tað er hent fyrr. Hvat vita tit, sum so gleðiliga døma til høgru og til vinstru, um viðurskiftini hjá øðrum?
Ulladukkan segði :Annars finnast tad sera nógvir pápar, sum ikki vilja vita av børnum teirra. Hvat ger man vid tad?
Aftur til Politikkur og samfelag
Kjakarar til staðar her: No registered users


text:
Regin, Petur Ovi, Tórur og Leivur á U16 landsliðið
Landslið05-04-2017 - Jónfinn Petursson
Thomas Thinggaard, venjari hjá U16-landsliðnum við dreingjum, hevur úttikið 18 spælarar til komandi menningarkapping, sum verður í Slovenia frá 17. til 25. apríl.
- Vit síggja við spenningi fram ímóti, at hesir dreingirnir skulu royna seg á altjóða pallinum. Soleiðis sigur Thomas Thinggaard, venjari hjá U16-landsliðnum við dreingjum, sum frá 17. til 25. apríl skal taka lut í UEFA Menningarkapping í Slovenia.
Umframt Føroyar og Slovenia, verða Litava og Luksemborg eisini við í kappingina.
Føroyski hópurin hevur fyrireikað seg væl, og nú góðar tvær vikur undan fráferðir, hevur venjarin, saman við hjálparvenjaranum, Eli Hentze, sett navn á teir 18, ið eru úttiknir til kappingina.
U16-hópurin sær soleiðis út:
Peter Bergmann Hansen, Kerteminde/OB (DK)
Ingi Jonhardsson, Víkingur
Aleksandur Ó. Jensen, Jákup Højgaard, B68
Óli Eyðsteinsson Poulsen, Jonn Johannesen, Gulak Jacobsen og Fríðálvur Klakk, KÍ
Regin í Geil Jacobsen, Petur Ovi Dam, Tórur Joensen, og Leivur Guttesen, HB
Ludvík Breckmann, Sámal Jákup Jóhannusarson, Pætur Eliasen, Jóhann H. Joensen, Áki Hentze, Jónas Warner, B36
- Eg eri sera væl nøgdur við hópin. Talan er um 18 góðar spælarar, sum eg eri sannførdur um kunnu fremja nøkur góð avrik fyri Føroyar, sigur Thomas Thinggaard við heimasíðuna hjá FSF
Vit fegnast um at Regin, Petur Ovi, Tórur og Leivur hava fingið landsliðsboð og ynskja øllum bestu eydnu við komandi uppgávunum.
Mynd og heimildari: fsf.fo


text:
Í kjalarvørrinum á yrkingini “Was gesagt werden muss” eftir Günther Grass, sum hevur staðið í útlendskum bløðum, hevur tikið seg upp eitt hart tiltrongt kjak um innihaldið og formin í tí, sum Günther Grass hevur at siga um gýðingahatur og kjarnorkustøðuna í Ísrael og Iran. Eisini hevur verið tosað nógv um samfelagsligu støðuna hjá rithøvundum. Skulu teir hava eina politiska meining ella ikki, og kann ein slík politisk meining standa seg í einari yrking?
Eg haldi, at tað er uppgávan hjá einum høvundi, at tala at skeivleikum, sum eru millum menniskju av politiskum, átrúnaðarligum og/ella av sosialum áðum. Verða menniskju kúgað og trýst til at gera móti sínum vilja, íðan, so hava flest menniskju tann rættin at trýsta ímóti. Tað, sum eyðkennir søguna er, at trýst elvir til móttrýst. Við hesi einklu grundreglu, flytur verðin seg – ikki altíð fram, men onkran veg, ið hvussu so er.
Høvundar hava tað frælsið, at ikki er neyðugt hjá teimum at verja ella halda seg til ein ávísan átrúnað, eina ávísa politiska hugmyndafrøði, og tí skulu teir sjálvandi trýsta ímóti, har gjørligt er at trýsta ímóti. Summir hava enntá lagt seg undir valdið hjá einaveldinum, men eru ikki vorðnir verri høvundar av tí. Nevnast kann ein meistari sum Knut Hamsun, ið nálgaðist uppi í nasismuni, men sum skrivaði bøkur, ið als ikki samsvaraðu við hansara politiska lit. Tó eru hesir í fátali.
Skaldsøgur hava tann eginleikan framum yrkingina, at tær kunnu lata persónar og støður henda, sum eru viðmerkingar til samtíðarsøgu og politiskar støður. Nevnast kunnu Blikktrumman eftir Günther Grass, sum hevði stóra ávirkan á eftirkrígstíðina. Ein bók sum Extremely Loud and Incredibly Close eftir Jonathan Safran Foer, sum er ein viðmerking til tað, sum hendi eftir 11. september 2001. Skaldsøgan sum tekstaslag er góð til júst slíkar politiskar viðmerkingar, sum kunnu fáa fólk til at hugsa og undrast á søguligar hendingar og harvið taka eina støðu.
Hetta er ikki á sama hátt galdandi fyri yrkingar. Russiski yrkjarin Arkadij Dragomosjtjenko nemur við kjarnina í yrkingini, tá ið hann sigur, at “poesi er altíð okkurt annað”. Yrkingar eru fyltar við poetiskum amboðum, sum “altíð eru okkurt annað”, og politikkur er ofta okkurt annað, men tá er ikki talan um poetisk amboð, sum abstrahera veruleikan ella tað ítøkiliga til okkurt óítøkiligt. Tá er talan um stórpolitiska falsan, og tað er lítið poetiskt. Og tó. Tað eru eisini yrkjarar og yrkingar, ið hava megnað at skriva góðar, politiskar yrkingar, sum veruliga hava flutt fjøldina og harvið politikk. Eisini hava yrkingar verið skrivaðar, ið hava havt stórar, politiskar fylgjur. Allen Ginsberg skrivaði á sinni yrkingina “Howl” (Á føroyskum eitur hon “Ýl”, og stendur hon í 1. Vencli. Gunnar Hoydal týddi), sum hann sat í fongsli fyri, og sum fekk ungdómin í San Francisco at gera um seg.
Í suðuramerika eru fleiri skøld, ið av poltiskum áðum antin hava livað í útlegd ella hava latið lív, tí at teir hava skrivað yrkingar móti politiskum skipanum. Victor Jara varð skotin, tí at hann setti seg upp ímóti stýrinum í Kili. Enn tann dag í dag liva fleiri yrkjarar í útlegd, tí at politiska stýrið í teirra egna landi liggur teimum eftir lívinum.
“Totesfuga” eftir Paul Celan (Hon stendur í 5. Vencli. Heðin M. Klein týddi. Hon stendur eisini í Varðanum, bind 60, 1993) er ein yrking, sum bæði innihaldsliga og skaldsliga er í einum heilt øðrum lofthválvi enn ykringin eftir Günther Grass.
Vit í vesturheiminum, ið hava eina fólkaræðisliga stýrisskipan, har vit hava talu- og skrivifrælsi undir egnari ábyrgd, vit kunnu siga og skriva tað, sum vit vilja, bara vit sjálv kunnu taka ábyrgdina.
Salman Rushdie mátti fara undir heilt, tí at átrúnaðarligir/politiskir bólkar vildu drepa hann. Tað krevur dirvi úti í stóru verð at ofra seg sjálvan og skriva móti teimum, ið ráða.
Í heiminum eru yrkjarar, ið hava vart arbeiðaran, tey av afrikanskum uppruna, og í heiminum eru eisini stýri, ið hava brent bøkur, sum siga menniskjum ov nógv.
Boðskapurin í slíkum politiskum mótmælisskaldskapi er greiður. Hann er ikki til at taka feil av. At skriva yrkingar, ið hava eitt politiskt innihald og ein politiskan boðskap, og samstundis varðveita tað skaldsliga, er ótrúliga ringt. Tær líkjast lesarabrøvum, ið eru sett upp sum yrkignar, og innihaldsliga eru tær heldur ikki øðrvísi.
Fyri at fara aftur til byrjanina og nýggjasta goyggið á skaldskaparpolitiska hválvinum og yrkingina eftir týska stórskaldið og nobelvinnaran, Günther Grass, so kunnu vit fegnast um, at ein maður við slíkari navnfrægd sum Günther Grass sendir ein slíkan boðskap í skapi av einari yrking, tí at yrkingin hevur ikki livað eins væl og hini meir prosakendu tekstasløgini. Hon hevur havt eina støðu sum okkurt óskiljandi, ið hevur verið skrivað um kenslur og tankar hjá einum persóni og tí lívi, sum persónurin livir í. Verður yrkingin brúkt til at miðla poltiskan boðskap, so vóni eg, at tær ikki verða eins vánaligar og yrkingin eftir Günther Grass. Hon er ikki øðrvísi enn eitt vánaligt lesarabræv, har reglurnar eru býttar sundur, soleiðis, at tað skal líkjast einari yrking. Yrkingin er full av klisjum og orðingum, sum ikki gera yrkingina til eina góða yrking, men til eina støkkprosayrking, ið eyðkendi yrkingaskilið í sjeytiárunum.
Sum týskari og heimsborgari skal tú jú ikki fella eitt skevit orð um jødar. Hetta ger Günther Grass, og tað er sjávlandi eisini við til, at boðskapurin verður tulkaður sum eitt (enn) eitt álop á jødar, og tá ið ein maður sum Günther Grass, ið hevur verið aktivur í arbeiðnum fyri friði og í kjakinum um innflytarar og flóttafólk, tá ið verður hann sjálvandi munnliga kákstrokin av vesturheiminum, og tá ið hann mótmælir í einari yrking, so verður yrkingaformurin eisini álopin. Hetta er sjálvandi væl skiljandi, ið hvussu tann seinni parturin.
Yrkingin eftir Günther Grass fer ikki í søguna sum eitt meistaraverk eins og hini verkini, hann hevur skrivað. Hon fer í søguna sum ein politisk og skaldslig undirgrein, tí at tað er nobelvinnarin Günther Grass, sum hevur skrivað hana, og tað gevur tí politiska boðskapinum ein týdning og eina vekt, sum umheimurin lurtar eftir. Hevði onkur annar enn Günther Grass havt skrivað hasa yrkingina, hevði hon neyvan verið prentað.
Eitt er tó vist, og tað er, at høvundar hava verið við til at broytað heimin til tað betra, og tí er ikki at gevast á hondum við tí arbeiðinum.
Her er so ykringin, øll tala um. Tað er Carl Jóhan Jensen, sum hevur týtt yrkingina til føroyskt. Carl Jóhan Jensen er ein av teimum heilt fá yrkjarunum í Føroyum, sum hevur skrivað politiskar yrkingar – ella skjaldur.
Tað sum sigast má
Hví havi eg tagt og dult so leingi
tað sum er opinbert og aftur
og aftur vant í krígsspölum, har vit,
um vit yvirliva, í besta lagi enda
sum ein ill undirgrein.
Tað er hesin sonevndi rætturin til fyribyrgjandi álop,
ið saktans kann beina fyri iranum, hesum kjaftbreiða kúgaða
og í fyriskipaðum fagnaði niðurbundna
fólkinum, nú gitingar eru frammi um
at kjarnorkuvápn verða smíðað í teirra umveldi.
Men hví aftri eg meg so í, meðni,
at nevna onnur lond við navni
sum gud viti hvussu leingi – um enn í loyndum-
hava havt eina vaksandi kjarnorkutilbúgving,
men uttan eftirlit, uttan nakrar kanningar sum helst?
At soleiðis verður hult yvir hesi viðurskifti,
hetta at tøgn mín legnar seg eftir teirri almennu tögnini,
kenni eg sum eina tyngjandi lygn,
sum eitt bann, ið rópar eftir revsing um tað ikki verður virt;
“gýðingahatur” eitur dómurin javnan.
Íðan hvat, nú land mítt,
sum av og á noyðist at taka í egnan barm
og standa til svars fyri óbótalig brotsverk,
enn eina ferð sum var tað ein avgreiðsluspurningur bara,
um enn íðuliga við dámi av iðranargerð,
ætlar at lata Ísrael ein kavbát afturat
serliga útgjørdan til at beina
altoyðandi spreingiløðingar hagar,
ið eingin við vissu veit um ein einasta kjarnorkubumba finst,
men kortini illgruni vil roknast fyri sannprógv,
tí sigi eg tað, sum má sigast.
Men hví havi eg higartil tagt?
Av tí at eg helt uppruna mín,
ósvitaliga dálkaðan,
bannað mær at nevna hesi viðurskifti
sum ein greiðan sannleika um Ísrael,
eitt land, ið eg eri og altíð fari
at verða knýttur at.
Men hví sigi eg hetta nústani,
aldraður og við seinasta blekkdropanum:
Kjarnorkuveldið Ísrael hóttir
ein ein framundan viðbreknan heimsfrið?
Eg sigi tað tí at tað, sum má sigast
kann longu í morgin verða ov seint;
Og tí at vit – illgitnu týskarar –
kunnu gerast partur í einum brotsverki
sum er fyrisigiligt og samsekt okkara
tískil ikki fjalast við teimum vanligu undanførslunum.
Nei, illanstíð tigi eg longur.
Hyklið í vesturheiminum
er mær ovboðið; harumframt vóni eg,
at onnur evna at loysa seg undan tögnini eisini
og fara at skora tey, sum eru atvoldin í hesum vanda,
til ikki at brúka vápnamegi
og somuleiðis krevja
at ein altjóðastovnur,
sum bæði londini hvørt sær viðurkenna
fær óavmarkað og varandi eftirlit
við ísraelskari kjarnorku
og iranskum kjarnorkuverkum.
Bert soleiðis ber til at hjálpa
ikki bert Ísraelum og Palestinum,
men eisini öllum grannafíggindum,
har um vegir, í hesum londunum,
sum eru hertikin av yvirsjónum,
og tá ið av tornar eisini okkum sjálvum.
Günther Grass
Carl Jóhan Jensen týddi
OMR